text:
वर्तमान समएमे पृथक मिथिला राज्यक हेतु लड़ाइ लड़ै बला राजनैतिक दल आ संस्थाक उजाहि सन आबि गेल अछि मुदा, जखन जनबल सञ्गोरबाक समय अबैत अछि तऽ प्रायः सभ संस्थाक पैरुख सहजहि सोझाँ आबि जाइछ. दस-बीस सँ सैकड़ा पुरबैत-पुरबैत संस्था सभमे तबाही मचि जाइत छैक. नित नव-नव संस्था बनैत अछि पुरना टुटैत-भंगैत अछि मुदा, नवका लोक कतहु नहि देखाइछ. नवतुरिया ककरो नहि सोहाइछ, सगरो वएह पुरने गोष्ठी, सेरायल सपना, पझायल चेतना......फेर आंदोलन कोना नवरूप लेत, आंदोलनक प्रति लोकक बीच नवउत्साह कोना जागत, इत्यादि अनेक अकाल प्रश्न मुँह बओने नेतृत्वकर्ता-विचारक लोकनिक समक्ष ठाढ़ अछि आ तकरे समर्थन-घमरथनमे सभ अपना-अपनी लागल रहैत छथि. हास्यास्पद तऽ तखन आओर भऽ जाइछ जखन व्यक्तिगत स्वार्थक खातिर केयो कोनो पुरान गोष्ठीसँ बेलागि अपन स्वतंत्र बाट बनेबाक गप्प करैत छथि आ फेर किछु अपने सन बारल-बेरायल नवतुरियाकेँ संगोरि कोनो नव संस्थाक झंडा त'र किछु नवका नारा गढ़ि पुरने बाट चलैत रहैत छथि. कखनो काल तऽ ई व्यक्तिगत स्वार्थ आ पूर्वाग्रह विस्फोटक रूप धारण कऽ लैत अछि आ' फेर चौकहि-चौबटिया गारि-मारि सेहो बजरि जाइत अछि.
एकदम टटका घटना अछि जे पछिला दिन दिल्लीमे मिथिला राज्य संघर्ष समितीक तत्वाधानमे आ अंतर्राष्ट्रीय मैथिली परिषदक प्रवक्ता डॉ.धनाकर ठाकुरक अध्यक्षतामे जंतर-मंतरपर मिथिला राज्यक समर्थनमे धरना आयोजित कएल गेल छल. दरभंगासँ दिल्लीधरि संगोरलाक बाद गोट पचासेक लोकक उपस्थिती छल. भाषण-भूसन आ फेर औपचारिकतावश राष्ट्रपति, प्रधानमंत्री आ गृहमंत्रीकेँ ज्ञापन देलाक बाद जखन गप्प-सरक्का चलल तऽ पृथक राज्यक औचित्य आ सामाजिक कल्याणक विषयसँ फराक व्यक्तिगत आरोप-प्रत्यारोप धरि पहुँचि गेल. बहसा-बहसीक क्रममे जे कोनो बात सोझाँ आएल तकर सत्य आ असत्य दुनूक अवस्था मैथिली-मिथिलाक लेल चलि रहल आंदोलनकेँ एकटा विद्रूप रूप उजागर करैत अछि. अंतरराष्ट्रीय मैथिली परिषदमे पूर्व सहयोगी कृपानंद झा गपे-गपमे डॉ. ठाकुरपर अस्सी हजार टाकाक गबनक आरोप लगौलनि जकर खण्डन करैत धनाकर ठाकुर कहलनि जे ओ टाका एखनहु सुरक्षित छैक आ ओकर कोनो गबन नहि भेलैक अछि. बाताबाती बढ़ल आ एकदिस धनाकर ठाकुर कृपानंद झा पर आरोप लगौलनि जे ओ हुनका बदनाम करबाक प्रयास कऽ रहल छथि. बादमे धनाकर ठाकुर मामिलाकेँ आओर फरिछेबाक क्रममे कहैत छथि जे केयो दाता पूर्वमे अस्सी हजारक दान देने छलाह जकरा मिथिला सेवा मंचक नामसँ बैंकमे फिक्स डिपोजिटक रूपमे राखल गेल छैक आ हरेक तीन महिना पर ओहिसँ जे सूदि अबैत छैक तकर उपयोग आंदोलनक प्रचार-प्रसार लेल कएल जाइत छैक तखन एहिमे गबन केना भेल. निश्चिते हमरा सन सोझमतिया लोककेँ एहिमे कोनो गबन नहि देखाइत अछि मुदा, फेर प्रश्न उठैत छैक जे दाताक दानक पाछाँ की उद्देश्य छलनि आ तकर पूर्ति भऽ रहल अछि की नहि? संगहि एहि आरोप-प्रत्यारोपक पाछाँ कोनो व्यक्तिगत कनारि तऽ नहि अछि ? एहि सभ प्रश्नक फरिछौट आब अत्यंत आवश्यक बुझना जा रहल अछि किएक तऽ ओहिना मैथिल नवतुरिया सभमे मिथिला-मैथिली करयबला संस्था सभसँ मोहभंग भेल छनि तइपर सँ एहन तरहक घटना हुनका सभकेँ मोन मे अनेक शंका उतपन्न करत आ ओ सभ आओर बेसी विमुख हेताह संगहि भविष्यमे आंदोलन कमजोर पड़त फेर मिथिला राज्यक सपना सपने रहि जायत.
एकटा बात साफ कऽ दी जे पछिला बीस बरखसँ धनाकर ठाकुरक एहि आंदोलनक प्रति समर्पण देखैत एहन गप्पपर केयो मैथिल सहजहि बिसबास नहि करताह तथापि हमरा सभक उमेद अछि जे दुनू पक्ष अपन तथ्यपरक दलील आमजनक बीच रखताह जाहिसँ लोकक बिसबास आंदोलन आ आंदोलनी पर बनल रहए आ समर्थन भेटैत रहय.
कोनो टा आंदोलन आ कि संगठनक रीढ होइत छैक ओकर कार्यकर्तामे अनुशासन. जाहि संस्थाक कार्यकर्ता जतबा अनुशासित रहत ओ संस्था ततबे सुरेबगर रहतैक आ फेर लोकप्रिय हेतैक. तैँ नेतृत्वकर्ताक पहिल कर्तव्य बनैत अछि जे ओ अपन संस्थामे अनुशासन स्थापित करथि. भविष्यमे एहन तरहक घटना नहि दोहराओल जाए आ मैथिली-मिथिला आंदोलन गति पकड़य जाहिमे सभ वर्गक लोकक समान सहभागिता हो आ दरभंगा-मधुबनी-सहरसा-पूर्णिया-भागलपुर-मुजफ्फरपुरसँ दिल्ली-बंबइ-कलकत्ता धरि कोनो तरहक आंदोलनात्म कार्यक्रममे हमर सभक एकजुटता प्रदर्शित होइत रहय. हमसभ दस सँ सए आ फेर हजार-लाखक संख्यामे एकट्ठा होइ एवं मैथिली-मिथिला अस्मिताक लेल संगठित प्रयास करी. जय मैथिली. — चन्दन कुमार झा
एकदम टटका घटना अछि जे पछिला दिन दिल्लीमे मिथिला राज्य संघर्ष समितीक तत्वाधानमे आ अंतर्राष्ट्रीय मैथिली परिषदक प्रवक्ता डॉ.धनाकर ठाकुरक अध्यक्षतामे जंतर-मंतरपर मिथिला राज्यक समर्थनमे धरना आयोजित कएल गेल छल. दरभंगासँ दिल्लीधरि संगोरलाक बाद गोट पचासेक लोकक उपस्थिती छल. भाषण-भूसन आ फेर औपचारिकतावश राष्ट्रपति, प्रधानमंत्री आ गृहमंत्रीकेँ ज्ञापन देलाक बाद जखन गप्प-सरक्का चलल तऽ पृथक राज्यक औचित्य आ सामाजिक कल्याणक विषयसँ फराक व्यक्तिगत आरोप-प्रत्यारोप धरि पहुँचि गेल. बहसा-बहसीक क्रममे जे कोनो बात सोझाँ आएल तकर सत्य आ असत्य दुनूक अवस्था मैथिली-मिथिलाक लेल चलि रहल आंदोलनकेँ एकटा विद्रूप रूप उजागर करैत अछि. अंतरराष्ट्रीय मैथिली परिषदमे पूर्व सहयोगी कृपानंद झा गपे-गपमे डॉ. ठाकुरपर अस्सी हजार टाकाक गबनक आरोप लगौलनि जकर खण्डन करैत धनाकर ठाकुर कहलनि जे ओ टाका एखनहु सुरक्षित छैक आ ओकर कोनो गबन नहि भेलैक अछि. बाताबाती बढ़ल आ एकदिस धनाकर ठाकुर कृपानंद झा पर आरोप लगौलनि जे ओ हुनका बदनाम करबाक प्रयास कऽ रहल छथि. बादमे धनाकर ठाकुर मामिलाकेँ आओर फरिछेबाक क्रममे कहैत छथि जे केयो दाता पूर्वमे अस्सी हजारक दान देने छलाह जकरा मिथिला सेवा मंचक नामसँ बैंकमे फिक्स डिपोजिटक रूपमे राखल गेल छैक आ हरेक तीन महिना पर ओहिसँ जे सूदि अबैत छैक तकर उपयोग आंदोलनक प्रचार-प्रसार लेल कएल जाइत छैक तखन एहिमे गबन केना भेल. निश्चिते हमरा सन सोझमतिया लोककेँ एहिमे कोनो गबन नहि देखाइत अछि मुदा, फेर प्रश्न उठैत छैक जे दाताक दानक पाछाँ की उद्देश्य छलनि आ तकर पूर्ति भऽ रहल अछि की नहि? संगहि एहि आरोप-प्रत्यारोपक पाछाँ कोनो व्यक्तिगत कनारि तऽ नहि अछि ? एहि सभ प्रश्नक फरिछौट आब अत्यंत आवश्यक बुझना जा रहल अछि किएक तऽ ओहिना मैथिल नवतुरिया सभमे मिथिला-मैथिली करयबला संस्था सभसँ मोहभंग भेल छनि तइपर सँ एहन तरहक घटना हुनका सभकेँ मोन मे अनेक शंका उतपन्न करत आ ओ सभ आओर बेसी विमुख हेताह संगहि भविष्यमे आंदोलन कमजोर पड़त फेर मिथिला राज्यक सपना सपने रहि जायत.
एकटा बात साफ कऽ दी जे पछिला बीस बरखसँ धनाकर ठाकुरक एहि आंदोलनक प्रति समर्पण देखैत एहन गप्पपर केयो मैथिल सहजहि बिसबास नहि करताह तथापि हमरा सभक उमेद अछि जे दुनू पक्ष अपन तथ्यपरक दलील आमजनक बीच रखताह जाहिसँ लोकक बिसबास आंदोलन आ आंदोलनी पर बनल रहए आ समर्थन भेटैत रहय.
कोनो टा आंदोलन आ कि संगठनक रीढ होइत छैक ओकर कार्यकर्तामे अनुशासन. जाहि संस्थाक कार्यकर्ता जतबा अनुशासित रहत ओ संस्था ततबे सुरेबगर रहतैक आ फेर लोकप्रिय हेतैक. तैँ नेतृत्वकर्ताक पहिल कर्तव्य बनैत अछि जे ओ अपन संस्थामे अनुशासन स्थापित करथि. भविष्यमे एहन तरहक घटना नहि दोहराओल जाए आ मैथिली-मिथिला आंदोलन गति पकड़य जाहिमे सभ वर्गक लोकक समान सहभागिता हो आ दरभंगा-मधुबनी-सहरसा-पूर्णिया-भागलपुर-मुजफ्फरपुरसँ दिल्ली-बंबइ-कलकत्ता धरि कोनो तरहक आंदोलनात्म कार्यक्रममे हमर सभक एकजुटता प्रदर्शित होइत रहय. हमसभ दस सँ सए आ फेर हजार-लाखक संख्यामे एकट्ठा होइ एवं मैथिली-मिथिला अस्मिताक लेल संगठित प्रयास करी. जय मैथिली. — चन्दन कुमार झा
[maithili, mithila, maithil, vidyapati, sahitya, maithili news, samad, maithili media, newspaper]


c: text/html

text:
सोमवार, 31 अगस्त 2009
अनुत्तरित कैक टा प्रश्न
काल्हि सुभाषक कथा संग्रहक गप करै छलंहु । किताबहमारा भेट गेल अछि, मुदा जिनका(भाइ राजमोहनजीके) समर्पित चानि हुनका नहि पहुंचल र हनि। हम सुभाषक समर्पॅण भाइ साहेब के पढि क' सुनलियनि। 'घरदेखिया'क मुख पृष्ठ बनेबाक चर्चा छै, मोन पाडि प्रसन्न भेला भाइ साहेब।
हाले मे शाश्वती कोसी क्षेत्र नौहट्टा स' फिरली है । आब नितीश कुमारक काज देखार भ' रहल छनि । मुदा, शहरक काज हुए कि गामक, काजक ने गति अछि आ ने ओकर गुणवत्ते। ओना शाश्वतीक रिपोर्टिंग नीक लागल। ओहू स' नीक हुनकर खींचल कोसी क्षेत्रक फोटो लागल । पता नँइ कोसीक मारल, झमारल लोकक कोन गति हेतै...के सुधि लेतै ? की हमरा लोकनि सब साल अहिना अनिश्चिततामे, तोपक मुहाना पर भरि बरसात बैसल रहबै ? के कहत?
आ कि यैह, जे एत्ते_एत्ते लाखों_करोडों के खर्चमे क्यो माल नहि बनौने हेतै ! ई सब त' नेताक हंटलाक बाद ने पता चलै छै ? एखन ई के कहत ?
हाले मे शाश्वती कोसी क्षेत्र नौहट्टा स' फिरली है । आब नितीश कुमारक काज देखार भ' रहल छनि । मुदा, शहरक काज हुए कि गामक, काजक ने गति अछि आ ने ओकर गुणवत्ते। ओना शाश्वतीक रिपोर्टिंग नीक लागल। ओहू स' नीक हुनकर खींचल कोसी क्षेत्रक फोटो लागल । पता नँइ कोसीक मारल, झमारल लोकक कोन गति हेतै...के सुधि लेतै ? की हमरा लोकनि सब साल अहिना अनिश्चिततामे, तोपक मुहाना पर भरि बरसात बैसल रहबै ? के कहत?
आ कि यैह, जे एत्ते_एत्ते लाखों_करोडों के खर्चमे क्यो माल नहि बनौने हेतै ! ई सब त' नेताक हंटलाक बाद ने पता चलै छै ? एखन ई के कहत ?
प्रस्तुतकर्ता साकेतानन्द नवहटिया पर 7:41 am कोई टिप्पणी नहीं:
रविवार, 30 अगस्त 2009
काल्हि सुभाषक लघुकथा संग्रह 'बनैत_बिगडैत'के चर्र्चा भेल रहै। भाइ साहेब( राजमोहनझा) स' पट्ना मे भेल'सगर राति दीप जरय' आ राज़कमल पुण्य़ तिथि पर भेल आयोजनक गप भेलै । कोना मरलाक बाद कोनो लेखक के जेना मोन होइ छै लोक मनोनुकूल आ समयानुकूल ढारि क' लोक पेश क' दैत छैक । नँइ त' राजकमल आमार्क्स् वाद...? राज्नीति हुनकर प्रिय विषय नँइ छलनि। ज्नता हुनकर विचारे भीड होइत छैक, जकर ने कोनो विचार होइ छै आने कोनो व्यक्तित्वे।
प्रस्तुतकर्ता साकेतानन्द नवहटिया पर 4:03 am 1 टिप्पणी:
लेबल: मंगनीक चन्दन, विचार धारा आ लेखक्
शुक्रवार, 28 अगस्त 2009
स्वागतम्, सु स्वागतम्
अपनेक स्वागत करैत हमरा अपार हर्ष भ' रहल अछि, आ एक तरह स' हम अपने सब पाठक_पाठिका के अपन वर्तमानमे ताक_झांक करबाक हकार द' रहल छी। आउ, अहि ब्लौगक माध्यम स' किछु अप्पन आकिछु आनक गप्प कैल जाय। जनिते छी जे मैथिल आ बूढ गप्प करै लए छछनल रहैत अछि, हम दुनू छी। मुदा ध्यान देबै, 'वादे_वादे जायते तत्व बोधः' सेहो कहल गेलैये। कहल गेलैक अछि जे __जँ केलेके पात पात मे पात,त्यों संतन के बात बात मे बात।'से गप हरदम गपे नँइ होइ छै । गप्पे गप मे अत्यंत सार्थक निष्कर्ष सेहो निकलै छैक आ भयावह स' भयावह घटनाक सूत्रपात सेहो होइत छैक। हमर इच्छा अछि जे अही बहाने हम अपन इष्ट_मित्र कि पठक लोकनि के अपन बात कहि सकियनि आ जँ संभव हुए त हुनकर प्रतिक्रियो जानि सकी। ई बात कथा लिखि क' नहि भ' सकैत अछि। किछु जँ नव लिखब कि करब; तकर सूचना त' देबे करबजे आनो जँ कोनो महत्वपूर्ण काज जँ कत्तौ हेतै त' अवश्ये से हमर चर्चाक विषय हेबे करत। साहित्य आ कला जगतक हलचल किंबा राजनीतिक बिपटइ जँ कत्तौ हेतै त' हमरा कोना क'ल पडत ? ओकर चटकार ल' क' चर्चा करब आ अपनंहु स' ओइ मादे अहांक विचार जनैक प्रयास करब। श्री गजेन्द्र ठाक़ुर ज़ॆ विदेह ई मैगज़िन बहार करै छथि से हमर प्रिय मित्र आ अनुजवत लेखक भाइ सुभाषचन्द्र यादवक लघुकथा संग्रह 'बनैत बिगडैत' प्रकाशित करबा बडका काज केलनि अछि।
प्रस्तुतकर्ता साकेतानन्द नवहटिया पर 8:57 pm कोई टिप्पणी नहीं:
लेबल: मंगनीक चन्दन, स्वागतम/ सुस्वागतम्
सदस्यता लें संदेश (Atom)

robotstxt: allowed

filter: keep


text:
जितेंद्र नाथ जीतू
मुंबई । एक दिस मिथिला मे जबर्दश्त सुध(लगन), दोसर दिस वैलेंटाइन डे क अवसर। मैथिली युवा सब के ध्यान में रखैत यूट्यूब पर जारी गीत प्रियतम हमर, प्रियतम हमर सामस्त मिथिला कए बेसुध केने अछि। 15 तारीख कए अदभुत लगन डल। विवाह, जनउ, मुंडन आ घरवास क बीच लोकक हाथ मे मोबाइल पर बजैत इ गीत एकर लोकप्रियताक सबूत कहल जा सकैत अछि।
उल्लेखनीय अछि जे ई गाना मैथिली सिनेमा सजनवा के आगन में सोलह श्रृंगार क नायक राहुल सिन्हा पर पिक्चराइज कैल गेल अछि। ख़ास बात जे एही गाना में नायक राहुल क संग जे नायिका छथिन से हुनकर पत्नी तृप्ति नाडेकर। तृप्ति नेपाली सिनेमा क जानल – पहचानल अभिनेत्री छथि। एही गीत में आ एकर वीडियो में एही बात के विशेष ध्यान राखल गेल अछि जे इ गीत सब के पसिन अबै आ कतो सं अश्लील नहि लागै किएक त अखन मिथिला में भोजपुरी क डबल मीनिग क नक्शेकदम पर मैथिली में सेहो कतेक रास गीत सब बनि रहल अछि।
जेनरेटर क साउंड जेना होइत अछि तहिना उचक्का म्यूज़िक क शोर में पूरा मिथिला डूबल अछि। एहि परिपाटी के चलनिहार संगीत क महान मर्मज्ञ लोकनि एक तरह सं मैथिल युवा सबहक टेस्ट के बरबाद केलननि आ चालाकी से अफ़ीम जकां एहि उचक्का गीत–संगीत के लत लगाओल। उदाहरण के रूप में कुनो समारोह देख लिय आ गायकक ई बयान जे मिथिला में डबल मीनिग भोजपुरी गीत लोग सुनैत अछि, त हम ओ फूहड़ता मैथिली में परोसब। आब एहि समय में किछु नीक गीत सेहो आबी रहल अछि जेना वैलेंटाइन डे क अवसर पर यानी 14 फरवरी कए गीत आयल प्रियतम हमर..।
एहि एल्बम मे दिगम्बर झा दिनमनी क गीत अछि आ संगीतकार छथि प्रवेश मल्लिक। प्रवेश मैथिली गीत संगीत मे नव् नव प्रयोग क लेल जानल जाईत छथि। एहि गाना क वीडियो एल्बम क निर्माण क कांसेप्ट और डिजाइन सेहो प्रवेश जीक छनि आ सिनेमेटोग्राफर छथि विजनंदन कुमार एडिटर, अमर झा प्रोडक्शन मैनेजर। एहि एलबम क निर्माण मे ऋषी झा आ पीमपी क्रिएटिव टीम आ शशि वर्मा क विशेष योगदान अछि।


text:
बिहार सौ सालक भ गेल। एहि अवसर पर राज्य मे कईटा कार्यक्रम आयोजित कैल जा रहल अछि। इ एकटा दुखद गप अछि जे करीब 97 साल बाद बिहार क कुंडली तकबाक प्रयास भेल आ 98 साल भेला पर बिहारक जन्मतिथि तय भेल। पिछला सौ साल स बिहारक कुडली तकबाक प्रति सरकार क उदासी बिहार दिवस पर साफ देखबा लेल भेटल। बिहार त जरूर सौ सालक भ गेल, मुदा बिहारियत पैदा नहि भ सकल अछि। कुवंर सिंह आ चाणक्य क चर्च इ बता रहल अछि जे बतेनिहार कए एखनो बिहारक निर्माण क जानकारी क घोर अभाव अछि। सौ साल भेलाक बावजूद बिहारक प्रशासन एखन धरि इ पता नहि लगा सकल जे आखिर केकर प्रयास स बंगाल स बिहार अलग भेल। एहि स बेसी मजाक क विषय आओर की भ सकैत अछि जे मुख्यमंत्री नीतीश कुमार आजुक दिन ओहि व्यक्ति लेल दूटा शब्द तक नहि कहलथि जेकर प्रयास स बिहार क निर्माण भेल। सचिदांनद सिन्हा आ रामेश्वर सिंह सन कई गोटाक योगदान कए बिसरि बिहार दिवस मनेबाक कोनो औचित्य नहि अछि। अगर भारत क आजादी लेल हम कुंवर सिंह स गांधी तक कए नाम जपैत छी त कि बिहार कए बंगाल स अलग करबा लेल आंदोलन नहि भेल अछि, लोक शहादत नहि देने अछि। सौ सालक बाद जखन हम बिहारक जन्म क तारीख तकबा मे सफल भेलहुं त कि बिहारक जन्म लेल आंदोलन करनिहार कए तकबाक काज अगिला सौ साल लेल छोडि देल जाए। आखिर बिहारक इतिहास कए किया नुकायल जा रहल अछि। आखिर नीतीश कुमार कौन बिहारक सौ साल मना रहल छथि।
भोजपुर, मगध या मिथिलाक इतिहास कखनो बिहारक इतिहास नहि भ सकैत अछि। बिहारक इतिहास केवल बिहारक इतिहास भ सकैत अछि। मुदा जाहि प्रकार स गांधी मैदान स ल कए गाम-टोला तक बिहारक इतिहास बताउल जा रहल अछि ओ भ्रमित करबा लेल प्रयाप्त अछि। इ भ्रम सरकार आ प्रशासन लेल लाज क विषय अछि। बिहारक इतिहास मात्र सौ साल पुरान अछि। जाहि बिहारक आइ सौ साल पूरा भेल अछि ओकरा लेल कोनो कुंवर सिंह या चाणक्य प्रयास नहि केने छथि। जाहि बिहारक आइ सौ साल भेल अछि ओ कोनो आजादीक लडाई नहि छल। इ कहबा मे कोनो हर्ज नहि जे बिहार दिवस पर बिहार क जन्मक चर्चा नहि भेल, बाकि सबटा चर्चा खूब भेल। एहि राज्य कए अस्तित्व मे अनबा लेल जे व्यक्ति प्रयास केलथि हुनकर संबंध मे कोनो जानकारी आम लोक कए नहि देल गेल। आखिर बंगाल स बिहार अलग करबा लेल कोना आंदोलन भेल ताहि पर कोनो चर्चा नहि कैल गेल। एहन मे इ सवाल उठैत अछि जे आखिर बिहार दिवस किया और केकरा लेल आयोजित भेल। जेना कोनो बच्चाक जन्मदिन पर ओकर कुलक चर्चा हेबाक चाही, मुदा बच्चा क कुल ओकर माता-पिताक जगह नहि ल सकैत अछि। तहिना बिहार दिवस पर चाणक्य आ कुंवर सिंहक चर्चा तखने नीक लागि सकैत छल जखन बिहारक लेल आंदोलन करनिहार आ बिहारक निर्माण मे योगदान देनिहारक चर्चा होइते। इ पूरा आयोजन इ साबित क देलक जे बिहार मे एखनो बिहारियत क घोर अभाव अछि आ प्रशासन मे बैसल लोक बिहार कए एखनो स्वीकार नहि क रहल छथि। प्रशासन लेल बिहार स बेसी महत्वपूर्ण मगध, भोजपुर आ मिथिलाक इतिहास अछि आ ओ बिहारक इतिहास पर ओकरा थोपबा क प्रयास करैत रहला अछि। इ भ्रम आयोजन में कलाकारक चयन स ल कए शताब्दी क मौका पर पुरस्कार लेल लोकक चयन तक देखल गेल। विश्व क सर्वश्रेष्ट पखावज वादक रामाशीष पाठक कए पूरा समारोह स अलग राखल गेल। अगर सौ सालक दौरान विश्व संगीत मे बिहारक नाम लिखनिहारक गप होएत त पंडित जीक नाम ओहि कतार मे अछि जे अपन विधा मे एकटा संस्थान बनि चुकल छथि। तहिना पिछला 30-35 साल क अन्हार बिहार कए इजोत देनिहार तीटा ‘स’ सम्मानित करबाक सूची मे गायब रहल। पहिल सुलभ, दोसर सुधा आ तेसर सुपर30। इ तीनटा संस्था बिहार कए तखन रोशन केने रहल जखन बिहार मे कोनो रोशनीक उम्मीद नहि कैल जाइत छल। बिहारक सौ सालक तिहास मे इ तीनू संस्था अपन खास महत्व रखैत अछि, मुदा नीतीश प्रशासन लेल एकरा उल्लेख करब जरुरी नहि बुझल गेल। एहन मे कहल जा सकैत अछि जे कोनो आयोजनक तारीख तय करि लेला स ओकर औचित्य पूरा नहि भ सकैत अछि। जरुरत अछि ओहि तारीखक महत्व बुझबाक आ बिहार सरकार एहि मे पूर्णत: असफल रहल। सरकार एक क्षण लेल इ बुझबा या बुझेबा लेल तैयार नहि भेल जे बिहारक इतिहास बिहार दिवसक औचित्य अछि। बिहार सरकार भ्रम मे डूबल एकटा आयोजन करबा मे जरुर सफल रहल, मुदा बिहारियत कए स्वीकार करबा लेल तैयार नहि भेल। आ जा धरि बिहारियत कए स्वीकार नहि कैल जाएत ता धरि इ तरीख बस तारीख बनल रहत।


text:
अक्टुबर २०, २०१५. मैथिली जिन्दाबाद!!
बिहार केर नव मुख्यमंत्रीक रूप मे नीतीश कुमार पाँचम बेर पदक जिम्मेवारी आर गोपनीयताक शपथ लेलनि। हालहि संपन्न बिहार केर विधानसभा चुनाव मे नीतीश कुमार केर नेतृत्वक महागठबंधन भारी बहुमत सँ जीत हासिल कएने छल। करीब १७ वर्ष केर भाजपाक संग छोड़ि नीतीश कुमार पहिले तऽ असगरे नरेन्द्र मोदी केर विरोध मे राजनीति करब शुरु केलनि, लेकिन असगरे हुनका सँ मोदीक विरुद्ध बिहार मे पर्यन्त कोनो तरहक प्रभाव नहि पड़ैत देखि बिहारक गद्दी केँ अपना पास सुरक्षित रखबाक लेल महागठबंधन केर तर्ज पर कार्य करैत भाजपा व मोदीक लोकप्रियताक अविजीत रथ केँ बिहार मे रोकय लेल सफल बनलाह। कुल २४३ मे जतय जदयू नेतृत्वक महागठबंधन १७८ सीट पर जीत हासिल केलक, ओतहि भाजपा नेतृत्व राजग गठबंधन मात्र ५८ टा सीट अपना हिस्सा मे पाबि सकल।
नीतीश कुमार केर संग हुनक कैबिनेट मे कुल २८ मंत्री शपथ लेलनि जाहि मे सबसँ पैघ विजेता दल राष्ट्रीय जनता दल (राजद) केर सुप्रीमो लालू यादव केर दुनू पुत्र तेजस्वी तथा तेज प्रताप यादव सहित दरिभंगा सँ काँग्रेसक विधान पार्षद् मदन मोहन झा, जदयू केर मदन सहनी आर राजद केर वरिष्ठ नेता अब्दुल बारी सिद्दिकी सेहो मंत्रीमंडल मे शामिल छथि। मंत्री पद केर संग जिम्मेवारी बाद मे देल जेबाक समाचार भेटल अछि। कहल जा रहल अछि जे राजद सँ लालू-पुत्र तेजस्वी केँ उप-मुख्यमंत्री पद देल जायत।
कहियो मोदी द्वारा देल गेल नारा जे देश मे तेसर मोर्चा वा पक्ष केर कारण सँ मतक विभाजन स्पष्ट जनादेश निर्धारित नहि करैत अछि तेकर प्रत्यक्ष उदाहरण बनल बिहार विधानसभा चुनावकेर परिणाम जाहि मे तेसर पक्ष केँ जनता जैड़ सँ नकारैत केवल भाजपा या फेर गैर भाजपा – मात्र दुइ गठबंधन लेल मतदान केलक। एक बेर फेर बिहार मे नीतीश कुमार केर विचार, विकास आर व्यवहार पर बिहारक बहुमत सँ सरकार बनल अछि जेकरा सँ नीक आशा निश्चिते कैल जा सकैत छैक।
मिथिला लेल कि रहल खासः
एकमात्र दरिभंगा सँ तीन गोट मंत्री बनब एकटा नीक सूचना दय रहल अछि। उत्तरी बिहार केर उपेक्षा दूर करबाक लेल आरो-आरो दल सँ अधिकांश मंत्री यैह क्षेत्र सँ बनायल गेल अछि। एहि तरहें हालहि उठय लागल जोरदार माँग जे बिहार सँ अलग हो मिथिला राज्य तेकरा संबोधन करबाक नीक अवसर बिहार सरकार केँ भेटल अछि। ई मात्र पद केर बँटवारा धरि सीमित नहि रहैत धरातलीय वातावरण मे विकास केर प्रवेश करेबा मे सफल होयत सेहो आशा कैल जा सकैत अछि।
मिथिला काँग्रेस सँ सेहो नीक उम्मीद जनता मे पुनः बढय लागल छैक। एक बेर फेर मिथिलाक्षेत्र मे काँग्रेस नेतृत्व द्वारा बेहतरी अनबाक उम्मीद कैल जा सकैत अछि।
बिहार चुनाव सँ देश भरि मे विपक्षक राजनीति कएनिहार मे एकजुटताक संदेश
उपरोक्त शपथ-ग्रहण समारोह पटनाक गाँधी मैदान मे एकटा मेगा शो समान प्रस्तुत भेल। एहि मे देश भरिक गैर-भाजपाई सरकार केर मुख्यमंत्री सब एक मंच पर देखेला। हलांकि एहि मे राहुल गाँधी केर समय सँ नहि आयब एकटा रहस्यमयी संदेश देलक, तथापि काँग्रेस केर सहभागिता अन्य स्तर पर आर एहि संग तृणामुल काँग्रेस, आम आदमी पार्टी व अन्य दल केर नेता तथा मुख्यमंत्रीक सहभागिता सँ देश भरि मे एकटा नीक संदेश देल गेल अछि जाहि सँ आगामी समय मे सेहो हंग एसेम्बली या पार्लियामेन्ट केर परिणाम पर अंकुश लागत आर अटल बिहारी वाजपेयी समान प्रखर नेतृत्वकर्ता द्वारा शुरुआत कैल गठबंधन राजनीति बल पाओत ई स्पष्ट भेल अछि। एहि कार्यक्रम मे ममता बनर्जी, तरुण गोगोई, अरविन्द केजरीवाल, सिद्धिरमैया सहित विभिन्न दलक प्रमुख राजनीतिज्ञ लोकनि सहभागिता देलनि। तहिना प्रधानमंत्री मोदीक खास प्रतिनिधि केन्द्रीय मंत्रीमंडल सदस्य वेंकैया नायडू सेहो सहभागी बनलाह।
स्पष्ट अछि जे आगामी समय मे एहि तरहें दुइ प्रमुख राजनीतिक शक्ति द्वारा देश मे गठबंधन केर राजनीति कैल जायत। नहि तऽ मोदी समान अनेकानेक लोकप्रिय नेता केँ टक्कर देब आसान नहि होयत ई स्पष्ट अछि। एहि क्रम मे उत्तर प्रदेश केर मुख्यमंत्री द्वारा पर्यन्त २०१७ केर चुनाव गठबंधन बनाकय लड़बाक घोषणा पर एखनहि सँ हामी भरल गेल अछि। हर तरहें एकजुटता सँ देशक भविष्य आरो बढियां हेबाक अपेक्षा कैल जा सकैत अछि।


text:
सहरसा। 08 दिसम्बर। शहर केँ पॉलिटेक्निक ढाला बायपास इलाका मे तेज रफ्तार बस 11वीं के छात्र मुकेश कुमार क' बुरी तरहे कुचली देलक। बुरी तरहे घायल मुकेश कुमार क' स्थानीय लोग सभ शहर केँ गंगजला चौक स्थित निजी नर्सिंग होम मे भर्ती करौलनि। जता हुनकर इलाज चैल रहल अछि आओर हालत गंभीर बताओत जे रहल अछि। घायल मुकेश सुपौल जिलाक चापी भीमपूर इलाका के रहिवासी छथि आ सहरसा मे रहिकेँ पढ़ाई करैत छथि।
कैल्हि गुरु दिन भोर ओ कोचिंग सेंटर सँ पढ़ाई करी वापस आबैत रहथिन। एहि दौरान अनियंत्रित बस हुनका कुचली देलक। घटना केँ बाद आक्रोशित लोग सभ खूब हंगामा केलनि आओर बस क' आगिक हवाले क' देलनि।
एम्हर हादसा केर सूचना भेटलाक बादो पुलिस लगभग दू घंटा बाद पहुँचल। इस दौरान छात्र व स्थानीय लोग सभ खूब हंगामा केलनि। बाद मे मौका पर पहुँचल पुलिस क' सेहो आक्रोशित भीड़क सामना करे पड़लनि। लगभग तीन घंटा धरी मचल बवाल के बाद घटनास्थल पर पहुँचल दमकल के गाड़ी आगि क' मिझेलक मुदा ताधरि बहुत देर भ' गेल छल। बस पूरा तरहे जरी केँ राख भ' गेल।


text:
समदिया
पटना । राजधानी केर स्मार्ट बनेबाक विमर्श प्रारम्भ भ’ चुकल अछि। स्मार्ट सॉल्यूशन द्वारा इंटिग्रेटेड कमांड एंड कंट्रोल सेंटर केर स्थापनाक लक प्रमंडलीय आयुक्त केर अध्यक्षतामे द्वितीय प्री-बिड मीटिंग आयोजित भेल। जाहिमे देश -विदेशक 20 सँ बेसी कम्पनीक प्रतिनिधि सहभागी भेलैक। 30 इलेक्ट्रिक बस चलाबय आऔर 11 सैय सीसीटीवी लगाबय केर निर्णय लेल गेलैक।
स्मार्ट सिटीकेन अंतर्गत शहर के’ नागरिक सभक शिकायत दूर करबाक लेल एक गोट कॉल सेंटर बनाओल जाएत। ई कमांड एंड कंट्रोल सिस्टम सँ जुड़ल रहत। अहिठाम आबय बला सभ शिकायत पर तुरन्त कारवाई करैत नागरिक सभक दिकदारी दूर कएल जाएत।
संगहि स्मार्ट स्ट्रीट-लाइट, पर्यावरण केर जानकारी हेतु सेंसर, निस्सन कचरा प्रबंधन, वाटर स्काडा, पार्किंग धरि सेहो अहि सिस्टम सँ जोड़ल जाएत। बैसारमे भाग लेबS बला कम्पनी सभक प्रतिनिधि सभसँ प्रमंडलीय आयुक्त 26 मई धरि इंटिग्रेटेड कंट्रोल एंड कमांड सेंटर के’ टेंडर डॉक्यूमेंट ई-प्रोक्योरमेंट पोर्टल केर माध्यम सँ जमा कराओल जाएत।
स्मार्ट सिटी योजना के अधीनस्थ शहरमे 11 सैय सीसीटीवी लगाओल जाएत। अहिसँ शहरक सभ गतिविधि पर सोझासोझी नजरि राखल जा सकत। यातायात नियमकें उल्लंघन, कोनो आपराधिक घटना किंवा दुर्घटनाक सेहो अहिमे आसानी सँ देखल जाएत।
यातायात नियम तोडS बला पर जरिमानाक रसीद सोझे वाहन मालिक केर घर पहुँचाएल जाएत। आपराधिक घटना सभमे संलिप्त व्यक्तिक पहचान सेहो आसानी सँ भ’ सकत। पर्यावरण प्रदूषण केर कमतर करय लेल 30 इलेक्ट्रिक बस सेहो चलाओल जाएत जे कमांड एंड कंट्रोल सिस्टम सँ जुड़ल रहत। एकर सभ तरहक गतिविधिक जानकारी नियंत्रण कक्ष सँ भेटैत रहत।


text:
मधुबनी। भारतीय रेल श्री रामायण एक्सप्रेस क नाम से एक नव ट्रेन क परिचालन १४ नवंबर सँ शुरू करय जा रहल अछि ।आठ सय यात्री क क्षमता युक्त एहि ट्रेन क टिकट बुकिंग शुरू भ गेल अछि।पहिल दिन छ यात्री टिकट बुकिंग करौलनि अछि। भारतीय रेल क एक पदाधिकारी एहि संबंध मे कहलनि जे एखन जानकारी नहि भेलाक कारणे बुकिंग कम भेल आछि, जानकारी भेला पर यात्रीगण एकर लाभ उठौताह।
रेल विभाग भगवान श्री सीताराम के भक्त केँ ई ट्रेन क उपहार दय रहल अछि ।एहि ट्रेन क परिचालन अयोध्या से जनकपुर क यात्रीक सुबिधा क लेल होयत। सद्य: प्राप्त सूचना अनुसार भारतीय रेल यात्री लोकनि केँ श्रीलंका भ्रमण क विकल्प सेहो देबय जा रहल अछि। रेलवे सूत्र क अनुसार एहि ट्रेन क ठहराव राम सीता सँ जुड़ल जगह सब पर होयत। आठ सय यात्री क क्षमतायुक्त ई ट्रेन १४ नवंबर केँ दिल्ली क सफदरजंग स्टेशन सँ यात्रा प्रारंभ कय अयोध्या, हनुमान गढ़ी, रामकोट,कनक भवन मंदिर तक यात्रा क पहिल चरण पूरा करत। एतय से चलला बाद रामायण एक्सप्रेस नंदीग्राम, सीतामढ़ी, जनकपुर, वाराणसी,प्रयाग, श्रृंगवेरपुर, चित्रकुट, नासिक, हंपी आ रमेश्वरम तक जायत। एहि यात्रा क किराया १५१२० टाका प्रति व्यक्ति राखल गेल अछि। जे यात्री श्रीलंका मे रामायण सँ संबंधित स्थल सबहक दर्शन करय चाहता,हुनका चेन्नई सँ विमान सुविधा उपलब्ध कराओल जयतैन्ह। पाँच दिन आ छ रातिक श्रीलंका के टूर पैकेज मे कैंडी,नुवारा,एलिया, कोलंबो,नेर्गोवो इत्यादि जगहक यात्रा के आनंद यात्रीगण उठौताह।
प्राप्त जानकारी,जे यद्यपि प्रर्याप्त नहि अछि, रेलवे भारत आ श्रीलंका मे अलग अलग सोलह दिन क यात्रा पैकेज उपलब्ध कराओत जेकर संचालन आई आर सीटीसी करत।


text: तुलसी के गाछ जे पूर्व जन्म मे एकटा कन्या छलीह आ जिनक नाम बृंदा छलैन्ह। राक्षस कुल में जन्म लेलाक उपरान्तो भगवान विष्णु केर अनन्य भक्त छलीह। हुनक विवाह राक्षस कुल के दानव राज जलंधर सँ भेलन्हि। ओ अत्यंत पतिव्रता आ सतत् अपन पति के सेवा में लागल रहैत छलीह। एक बेर देवासुर संग्राम में जखन जलंधर युद्ध मेँ जाए लागल तऽ बृंदा अपन पति सँ कहलखिन्ह जे जा धरि अहाँ युद्धक्षेत्र में रहब ता धरि हम एहि ठाम बैसि कए अहाँक विजय के लेल अनुष्ठान करब। जा धरि सकुशल वापस नहि आबि जायब हम अपन संकल्प नहि छोङब। जलंधर युद्धक मैदान मे बिदा भेलाह आ बृंदाक ब्रत एवं संकल्प के प्रभाव सँ जलंधर सभ देवता के परास्त कऽ देलक। सभ देवता भगवान विष्णु केर दरवार मे उपस्थित भेलाह आ जलंधर के रणकौशल के विषय में कहलखिन्ह। भगवान विष्णु कहलखिन्ह जे हम एहि विषय में अहाँ सभक मदद नहिं कऽ सकैत छी कारण जे जलंधर के पत्नी बृंदा हमर परम भक्त छैथि। हम हुनक अहित नहिं कऽ सकैत छी। सभ देवता पुनः भगवान विष्णु केर आराधना करय लगलाह आ भगवान विष्णु विवश भऽ कऽ बृंदा के महल में प्रवेश करैत छैथि जलंधर के रूप में। बृंदा अपन पति के देखि पूजा अनुष्ठान सँ उठि जाइत छैथि आ पति के चरण स्पर्श करैत छथि तावत ओ देखैत छैथि जे जलंधर के काटल सिर वृंदा के आगू में खसैत अछि। वृंदाक पूजा अनुष्ठान केर प्रभाव बन्द भेलाक कारणे जलंधर युद्ध मेँ पराजित होइत अछि आ ओकर सिर धर सँ अलग भऽ जाइत छैक। जखन वृंदा ध्यान सँ अपन पतिक सिर देखैत अछि तऽ हुनका संदेह होमय लगैत छैन्ह जे ई सामने जे ठाढ छैथि ओ के छैथि? विष्णु भगवान अपन रूप मे आबि जाइत छैथि वृंदा भगवान के श्राप दैत छथिन्ह। भगवान विष्णु पाथर के भऽ जाइत छैथि। चारू दिस हाहाकार मचि जाइत अछि। लक्ष्मी जी वृंदा सँ प्रार्थना करय लगैत छैथि तखन वृंदा अपन श्राप वापस लैत छैथि आ भगवान विष्णु कें मुक्त कऽ दैत छैथि। वृंदा अपन पति केर सिर के लऽ कऽ सती भऽ जाइत छैथि। हुनक राख सँ एकटा पौधाक जन्म होइत छैक जकर नाम तुलसी राखल जाइत अछि जे पाथर रूप मे भगवान विष्णु केर शालिग्राम रूप केर संग पूजा कयल जाइत अछि आ तुलसी भगवान विष्णु के सभ सँ बेसी प्रिय मानल जाइत छैन्ह। कातिक मास देवोत्थान के दिन तुलसीक विवाह मनाओल जाइत अछि। जय माँ तुलसी। सभक मनोकामना सदैव पूर्ण करैत रहबै ! Vibha jha , Nahar Bhagwati pur , Madhubani, Mithila


text:
विचार
- प्रवीण नारायण चौधरी
मिथिलावाद आर वर्तमान राजनीतिक परिदृश्य
बहुत कम समय मे अत्यधिक धन आ प्रतिष्ठा कमेबाक होड़ लागल छैक वर्तमान मानवीय संसार मे – लेकिन कहबी छैक जे भाग्य सऽ अधिक आ सही समय सँ पहिनहि ओ अभीष्ट प्राप्त होयब संभव नहि छैक। कहबाक अछि मिथिला आन्दोलनक सन्दर्भ मे – बहुतो वर्ष सँ चलि रहल ई आन्दोलन शिथिल आ मन्द गति सँ चलिये रहल अछि। जानि आरो कतेको सैकड़ों वर्ष यैह गति सँ चलैत रहत, धरि गन्तव्य तक पहुँचनाय आसान नहि छैक।
मिथिला राज्य केर मांग संग संघर्षरत अन्तर्राष्ट्रीय मैथिली परिषद् तथा अखिल भारतीय मिथिला राज्य संघर्ष समिति लगायत विभिन्न समूह अपना-अपना तरहें एहि आन्दोलन केँ निरन्तरता दैत आयल अछि। एहि क्रम मे युवा पुस्ताक सहभागिता बढेबाक कार्य जेना २०१३ मे शुरु भेल आर किछुए समय मे आन्दोलन जनान्दोलनक रूप मे परिणति पाबय लागल ताहि पर पुनः अंकुश लागि गेल।
केकर नजरि लागि गेल?
युवा पुस्ता आ बुजुर्ग बीच समन्वयकर्ताक अभाव आ रणनीति केर कमीक कारण सँ तूफानी आन्दोलन क्रमशः शान्त भऽ गेल। अवस्था एहेन आबि गेल जे अनुशासनहीनता आ नीतिविहीनता सँ मिथिला आन्दोलन केर उपयोग बस निजी स्वार्थ केर पूर्ति करबाक लेल बदनाम भऽ गेल। जाहि तरफ बेसी सँ बेसी लोक केँ आकृष्ट करबाक छल ताहि मे नितान्त स्वार्थ केर पूरा करबाक लेल कनिके दिन मे धनिक आ प्रतिष्ठित बनबाक विभिन्न क्षुद्र खेल मे रत भऽ गेल कतेको मिथ्याचारी अभियानी। ईमानदार आ समर्पित अभियान संचालनकर्ता केँ किनार लगबैत अपना स्वार्थक अनुसारे आन्दोलनक फूक्का फूलेबाक आ नक्कल-देक्सी सँ मिथिला बनेबाक एकटा कोरा कल्पना लोकमानस मे बाँटल जाय लागल। तहिना, किछु बड़-बुजुर्ग अभियानी सेहो अपना केँ आहत मानि एहि सँ नहि मात्र हाथ हँटा लेला बल्कि अपना हिसाबे ओहो एकर विरुद्ध लागिकय अपन ईमान केँ बेचि लेला।
समाधान कि?
मिथिला आन्दोलन मे एखन एकमात्र लक्ष्य लोकजागरण छैक। सबहक ध्यान केवल ओहि दिशा मे हेबाक चाही। आन्दोलन लेल स्रोत-साधन जुटेबाक आर जनजागरण सँ लोक मे स्वराज्यक लाभ पर चर्चाक संग वर्तमान राज्य केर उपेक्षाक नीति आ स्थानीय नेताक नकरपंथीक विषय मे सबकेँ बतायब जरुरी छैक। जाहि कोनो कार्यक्रम व सभादि सँ लोकमानस मे अपन अधिकार प्रति जागरण हेतैक, ओ सब कार्य एकजुटता सँ करबाक चाही। एहि मे विभिन्न बैनर द्वारा अलग-अलग कार्यभारकेर जिम्मेवारी लैत यज्ञ समान अनुष्ठान करबाक धर्म निर्वाह करैत मिथिलाक पुनर्जीवित करब संभव होयत।
२०१५ केर चुनाव मे मिथिलावादीक स्थान या संभावना मे कि प्रगति भेल?
पहिने सँ ई स्पष्ट छल जे बिहार विधानसभा चुनाव मे टक्कर केवल दुइ मुख्य गठबंधन केर बीच मे रहत। मिथिलावादी दल केँ सेहो एहि तरफ इशारा कैल गेल छल जे कोनो एक गठबंधन संग सहकार्य करैत यदि संभावना बनैत हो तऽ किछु सीट पर चुनाव लड़बाक प्रयत्न हो। लेकिन जेना कि सब दिन सँ एक्के टा मुख्य समस्या अछि जे वगैर कोनो नीति, नियम, समीक्षा व थिंक टैंक केँ बढि रहल मिथिला आन्दोलन मे मनमर्जी बेसी अछि, बस तही हिसाबे दुइ दल मिथिलाक नाम संग चुनाव मे उम्मीदवार अपनहि बौद्धिक व आर्थिक सामर्थ्य अनुसार राखलक। परिणाम पूर्व-अपेक्षित रहल। भले वर्तमान समय चुनाव लड़बाक लेल पैसाक बदौलत बेसी लोक तैयार बनि जाय, मुदा गहिंर रणनीति व जमीनी उपस्थितिक सफलता नगण्य रहि जाएछ। आर अधिकांश उम्मीदवार अपन जमानत पर्यन्त नहि बचा पबैत अछि।
अन्तर्राष्ट्रीय मैथिली परिषद् केर संस्थापक डा. धनाकर ठाकुर द्वारा स्थापित एक नव दल आदर्श मिथिला पार्टी सेहो एहि बेर अपन उम्मीदवार उतारलक, जखन कि डा. ठाकुर सहित अन्यान्य नेतृत्वकर्ता व मिथिला विचारक लोकनि द्वारा स्थापित अखिल भारतीय पार्टी एहि चुनाव सहित तीन बेर चुनावी दौरा मे अपन उपस्थिति देखा चुकल अछि। वोट प्रतिशत बिहारक हिसाबे खसल मतदानक संख्याक १% नहि रहल, तहिना मिथिलाक गंगा एहि पार २४ जिल्ला या १८ जिल्लाक सीमांकनक हिसाब सँ पर्यन्त वोट प्रतिशत मिथिलावाद प्रति १% केर आरंभिक आंकड़ा नहि छूबि सकल अछि। बरु पप्पू यादव केर पार्टी जे हाले गठित कैल गेल ओकर मत-प्रतिशत आर ओवैसी द्वारा लड़ल गेल किछु सीट मात्र केर मत प्रतिशत मिथिलावादीकेर मत प्रतिशत सँ बेसी बेहतर रहल। एहेन लज्जास्पद अवस्थाक जिम्मेवार खुद ई दल सब अछि, कारण एहि दल सबकेँ खाली चुनाव बेर मे उम्मीदवार टा ठाढ करबाक शख रहैत छैक नहि कि कहियो जमीनी राजनीति मे सेहो अपन उपस्थिति रखैत संगठनात्मक संरचना सहित मिथिला क्षेत्र मे कार्य करबाक कोनो इच्छा वा तत्परता रखैत अछि।
राजनीतिक सफलता लेल भविष्य मे यदि मिथिलावादी दल द्वारा थिंक टैंक आर रणनीतिकार केर एकटा समूह बनबैत व्यवस्थित ढंग सँ संगठन विस्तार लेल कार्य करत तऽ सफलता २०१९ मे भेटबे टा करत। संगहि हरमूठा भाषा सँ कदापि आलोचना केँ केओ नहि नकारय आर जनभावना केँ बुझबाक प्रयास करब जरुरी अछि। मिथिला लेल एकटा सुनिश्चित आदर्श आचार संहिता तथा कार्यकर्ता प्रशिक्षण केर सेहो आवश्यकता अछि। एहि तरहें आब निरन्तर ५ वर्ष कार्य करैत गेला सँ राजनीतिक सफलताक सुनिश्चित कहल जा सकैत अछि। देखा चाही जे किछु नव शक्ति केर प्रवेश जेना निवर्तमान चुनाव सँ भेल अछि ओ सब एहि दिशा मे कार्य करैत मिथिलावाद केँ शक्तिमान बनेता आ कि परंपरावादी दलक पिछलग्गू बनि बस केवल धन व प्रतिष्ठा अर्जनक सौर्टकट तकैत रहता।


text:
नितीश कुमार
नीतीश कुमार (जन्म १ मार्च १९५१) भारतक राज्य बिहारक वर्तमान मुख्यमन्त्री छी । ओ भारत सरकारक एक मन्त्रीक रूपमे सेहो सेवा केनए अछि। ओ जनता दल युनाइटेड राजनीतिक दलक प्रमुख नेतासभमे सँ एक छी।
जीवनी[सम्पादन करी]
सन्दर्भ सूची[सम्पादन करी]
बाहरी जडीसभ[सम्पादन करी]
- नितीश कुमार ट्विटर पर
- नितीश कुमार फेसबुक पर
- बिहार सरकारक जालस्थलपर श्री कुमारक परिचय
- सफरनामा-मुख्यमन्त्री श्री नीतीश कुमार
- परिचय:मुख्यमंत्री नीतीश कुमार
- ‘हमरा लोकनायक, छोटे साहब आर जननायक कर्पूरी ठाकुरक चरण मs जानकs आर सीखकs मौका मिलल अछि । -मुख्यमंत्री नीतीश
- लोकसभाक जालस्थल पs हुनकर परिचय
- नीतीश कुमारक विचार


text:
पटना। विकास क एहि दौर मे प्रदेश क कई इलाका ऐहन अछि, जेहि ठाम आदमी, आदमी क मैला सिर पर ढोएत अछि। आधुनिक युग मे इ कोनो कलंक स कम नहि अछि, मुदा राज्य सरकार एहि क मिटाब क अभियान मे जुटल अछि। केन्द्रीय कैबिनेट सचिव ऐहि माह इ मसला पर हस्तक्षेप केलाह त सरकार एहि वित्तीय वर्ष मे एहि प्रथा कए समाप्त करबाक वादा करि देलक। आंकड़ा क अनुसार 114 नगर निकाय मे 2323 ऐहन शौचालय अछि, जे शुष्क शौचालय क श्रेणी मे आबैत अछि। एहि मे 848 ऐहन अछि, जेहि ठाम मानव मल कए सिर पर उठाबि करि सफाई कएल जाइत अछि। शेष संडास अछि, जेकरा भरबाक पर मानव सफाई करैत अछि। इ आंकड़ा मे किछु आओर इजाफा भ सकैत अछि।
एहन शौचालय राखब अपराध अछि
एहन शौचालय कए बनेबा आ चालू रखबा कानून अपराध अछि। छह साल पहिने एहि से संबंधित केन्द्रीय कानून कए एहि ठाम लागू कएल जा चुकल अछि। आदेश क उल्लंघन करै वाला कए एक साल क जेल आ दू हजार टका जुर्माना आ दूनू सजा भ सकैत अछि। मुदा एहि मामला मे शायद कोनो टा सजा भेल। सर्वोच्च न्यायालय, मानवाधिकार आयोग आ सफाई कर्मचारी आयोग एकर लगातार मानीटरिंग करि रहल अछि।
पुनर्वास मे बाधक अछि बैंक
केन्द्र सरकार सिर पर मैला ढोबे वाला सफाई कर्मचारी कए पुनर्वास आ आत्मनिर्भर बनबाक लेल कर्ज मुहैया करबाक निर्देश देने अछि। मुदा बैंक कए असहयोग आ योजना क घालमेल क कारण ठोस नतीजा सामने नहि आइत अछि। कर्ज क लेल करीब सात हजार आवेदन बैंक क पास लंबा समय स पड़ल अछि। सरकार आब कर्ज देब क लेल बैंक पर दबाव बनेबाक निर्णय केने अछि। बैंक पहल नहि केलक त अनुसूचित जाति, जनजाति विकास निगम क महिला समृद्धि योजना आ माइक्रो क्रेडिट फाइनांस योजना क तहत 31 दिसंबर तक कर्ज मुहैया कराउल जाइत।
सामाजिक न्याय आ अधिकारिता मंत्रालय बीता माह राज्य सरकार कए पत्र क माध्यम स बतउलक जे हुनका पांव पर खड़ा हेबा क लेल मार्च, 2009 तक बैंक सिर्फ आ सिर्फ 7.5 फीसदी लोग कए कर्ज मुहैया करउलक। जुलाई मे इ बढि़ कए 13.1 फीसदी भेल। केन्द्र क निर्देश छल जे सितंबर तक एहि कए पुनर्वासित करि लेल जाए। बात नहि बनल त केन्द्रीय कैबिनेट सचिव कए हस्तक्षेप करै पड़ल। ओना शुष्क शौचालय क पूरा योजना मेे घालमेल अछि। भारत सरकार शुष्क शौचालय कए समाप्त करेबा लेल समेकित अल्प लागत स्वच्छता अभियान (आईएलसीएस) चालू केने अछि। प्रदेश मे काफी संख्या में ऐहन शौचालय अछि, जे बकेट लैटरिन त नहि, मुदा ओ सीधा नाला, तालाब, खेत मे गिरैत अछि। आईएलसीएस योजना क तहत राज्य क स्टीयरिंग कमेटी हाल क महीना में करीब 75 हजार शुष्क शौचालयों क जलवाही शौचालय मे परिवर्तित करबाक योजना कए मंजूरी देल गेल अछि। 10 हजार टका मे बनै वाला शौचालय मे 75 फीसदी केन्द्रीय मदद क रूप मे भेटत।


text:
घनश्याम झा, २४ अगस्त २०१९. मैथिली जिन्दाबाद!!
मिथिला स्टूडेंट यूनियन आ शांति फाउंडेशन क द्वारा मिथिला में पौराणिक आ ऐतिहासिक संस्कृति के जागृत करबाक उद्देश्य सँ मंडन मिश्र क गुरू आ प्रकांड विद्वान, विश्व के मीमांसा दर्शन देनिहार कुमारिल भट्ट केर डीह सँ हुनक शिष्य मंडन मिश्रक डीह सहरसा जिलाक महिषी तक लगभग डेढ़ सौ किलोमीटर रथयात्रा निकालवाक विचार क रहल अछि । विगत दु दिन पहिले मनीगाछी प्रखंडक भट्टपुरा गाम जा एकटा टीम स्थल केर अवलोकन केलथि । जकर बाद सोशल मीडिया पर मधुबनी जिलाक भट्टसिमैर गामक किछु गोटे कुमारिल भट्टक डीह भट्टसिमैर में रहबाक दावा केलनि । सोशल मिडिया पर बढ़ैत भ्रांतिक बाद संयोजक संतोष मिश्रा जनतब देलनि जे कुमारिल भट्ट मिथिलाक एकटा पैघ विभूति आ प्रकांड विद्वान छलाह । विश्व पर जखन एकेश्वरवाद थोपबाक प्रयास भ रहल छल ताहि समय मीमांसा दर्शनक माध्यम सँ ओ अहि चीजक खंडन केलथि । जकर परिणाम अछि जे मिथिलाक संस्कृति आओर प्रदेशक संस्कृति सँ भिन्न सेहो अछि । ओहि दर्शनक प्रभाव अछि जे मिथिला में कोजागरा , मधुश्रावणी , चौरचन , छठ , जितिया ऐहेन प्रकृति पुज्य आ आनंददायक पावैन तिहार सभ हर्षोल्लासक संग मनाओल जायत अछि । ओ कहलनि जे जखन विश्व में बौध के प्रभाव बेस भ गेल त अंतर्मन सँ कुमारिल भट्ट ऐहेन विद्वान अहि धर्म के समूल नष्ट क सनातन धर्मक पताका फहराबय के दृढ़ निश्चय क लेलनि । अहि कारणे ओ छद्म वेष में नालन्दा विश्वविद्यालय जा बौद्ध शिक्षा ग्रहण करबाक निर्णय लेलनि । ओ निरंतरता सँ गहन अध्ययन करऽ लगलथि । मुदा जहन सनातन धर्म पर चोट करल जायत छल त कुमारिल भट्टक ह्रदय कांपि जायत छलनि । जाहि कारणे दोसर शिष्य सभके कुमारिल भट्ट पर संदेह होमय लगलनि । थोड़बे दिनक उपरांत अहि बातक पता चलि गेल जे कुमारिल भट्ट छद्म रूप सँ बौद्ध शिक्षा ग्रहण क रहल छथि । गुरू अपन शिष्य सभके आज्ञा देलनि जे कुमारिल भट्ट के ऊंच टीलक ऊपर सँ नीचा फेंक देल जाय । जाहि समय हुनका फेंकबाक लेल सभ ल जायत छलनि ताहि समय एकटा बौद्ध बाजल जे तोहर भगवान कतहु छौक त कहीन जे बचा लेतौक । ताहि पर कुमारिल भट्ट कहलखिन जे जौं सनातन धर्म में ताकत हेतैय त हमरा किछु नञ होयत । ऊंच टीला के ऊपर सँ फेंकबा के बादो कुमारिल भट्ट के खरोंच तक नञ ऐलनि मुदा हुनक एकटा आंखि काज केनाय बंद क देलक । ताहि पर तंज कसैत बौद्ध सभ बाजल जे तोहर केहेन भगवान छलौह जे एकटा आंखि नञ बचा पेलकौह । जबाब दैयत कुमारिल भट्ट कहलखिन जे हम संदेह व्यक्त केलौह जे जँ भगवान हेथिन त हमरा किछु नञ हैयत ताहि लेल हमर एकटा आंखि चलि गेल । जँ हम पूर्ण आश्वस्त रहितौं त हमरा किछु नञ होइत । तकर बाद कुमारिल भट्ट बौद्ध धर्मक विरुद्ध घुमि घुमि क प्रचार क सनातन धर्मक प्रति लोक सभके जागृत करय लगलाह ।
संतोष मिश्रा कहलनि जे ई हम कतौह नञ कहि रहल छी जे कुमारिल भट्टक जन्म भट्टपुरा में भेलनि वा भट्टसिमैर में । भ सकैत अछि दुनु में सँ कोनो एक स्थान पर जन्म भेल हेतनि आ कोनो एक स्थान पर किछु दिन प्रवास केने हेतथि । भट्टपुरा में अन्वेषण क उपरांत बहुतो किछु साक्ष्य भेटल मुदा सोशल मीडिया पर गतिरोध आ प्रमाणिकता केँ देखैत 25 अगस्त क टीम बाबा नागार्जुन के धरती सँ भट्टसिमैर के दौरा करत । ओ कहलनि जे जौअ दुनु स्थान सँ रथयात्रा निकलैय त आओर नीक गप्प जे कुमारिल भट्ट के संदेश बेसी दूर तक जायत ।
अहाँ केँ बता दी जे शांति फाउंडेशन मिथिला स्टूडेंट यूनियन क संग मिथिला में साहित्यिक आ ऐतिहासिक संस्कृति केँ फेरो सँ जागृत करबाक प्रयास क रहल अछि । किछु दिन पूर्व बेनीपुर क नागार्जुन स्टेडियम में यात्री लोक उत्सव क माध्यम सँ जन जन में साहित्यिक चेतना जगेबाक प्रयास कैयल गेल छल ।


text:
झंझारपुर, मधुबनी। अप्रैल ८, २०१६. मैथिली जिन्दाबाद!!
साहित्यांगन केर संयोजक मलयनाथ मंडन जानकारी दैत कहलैन अछि जे प्रत्येक मास एकटा निश्चित तारीख केँ आयोजित होयवला कीर्ति कुम्भ चारिम बेर फेर झंझारपुर मे मैथिली कथा केँ ठोस दिशा देनिहार साहित्यकार “ललित”पर केन्द्रित आयोजित कैल जायत।
ललितेश ललित संग चारि अन्य साहित्य पुरुष प्रभाबती झा, रामचरित्र पाण्डे अणु, राजेश्वर झा आ उपेन्द्र दोषी केर जयन्ती मास हेतु एहि आयोजन मे हुनका सबकेँ स्मृति करैत श्रद्धांजलि सेहो अर्पण कैल जेबाक अछि। संगहि पूर्व निर्धारित प्रारूप अनुसार एहि महान् मैथिली साहित्यकार स्रष्टा लोकनिक ब्यक्तित्व-कृतित्व पर सेहो चर्चा कैल जायत।
मलयनाथ मंडन कहलैन जे महत्वपूर्ण बिषय ई जे महान लेखक “ललित”क नाम पर “कृतग्य साहित्याङ्गन सम्मान” देबाक सेहो विचार भेल अछि। ओहि पर खोज लगातार चलि रहल अछि।
संगहि मंडन अपन जिज्ञासा आम पाठकवर्ग सँ रखैत पूछलैन अछि जे उक्त पाँच मैथिलीक कीर्ति पुरूषक अलावे जनिक अप्रील मास मे जयन्ती होइन हुनक सूचना ह्वाट्सएप्प नम्बर:-08298221979 पर अथबा फोन नम्बर::-09430241979 पर देल जा सकैत अछि। उक्त पाँच और अन्य केर चित्र सेहो उपलब्ध कराओल जा सकैत अछि।
संगहि मंडन ईहो जानकारी करबैत कहलैन अछि जे एहि मास पंचायत चुनाव लय सामाजिक आ भागिनक उपनयन लय पारिबारिक जिम्मेबारी बेसी बढल अछि।
11 केँ उपनयन जे 15 तक छेकने अछि। 24 केँ पंचायत चुनाव छेकने अछि, तें समयाभाव बेसी अछि। तें तारीख मे हिल डोल भ सकैये अखनि धरि आयोजन 25 कें करबाक रहे। देखू की होइत अछि। सबहक सहयोग बनल रहे। जय मिथिला!!जय मैथिली!!! जय कीर्ति पुरूष!!!!


text:
स्तम्भ – आलेख
– रंजित चौधरी
जातिवादक नीति खत्म करु!!
यादव, यादवें क’ वोट देत, मुसलमान त’ जनिए क’ अपनहि बिरादरीक देत, एम्हर सोलकनवर्ग जे अछि तिनका किछु सुंगहा दियौक ओ ओकरहि पीछा पकडि लेत, मुदा बाभन जे अछि ओ अपनहि मेँ कटमारि करैत सबटा वोट केँ छीट-फुट करैय मे लागि जाइछ आ अंततः वोटक वर्गीकरण करैत सब अलग-अलग भ’ जाइत अछि।
अवस्था आ व्यवस्था पर बिना बिचारक सब जाति आपस मेँ जातिगत बोट देब ताहि पर निर्णय ल’ लैत अछि जाहि सँ स्थिति मे कोनो परिवर्तन नहि होइत अछि। अपन गाम-घर कोना विकास करत, कोना समृद्ध होयत तकर कोनो ख्याल नहि, बस एकटा पियर रँगक बोटलक पीछा पाँच साल बीता दैत अछि एतुका जनता। जतय जाउ बस गालिये-गलौज देखैक लेल भेटत, बाद मे पता चलत जे फलम्मा पीकय हल्ला-फसाद कय रहल छल।
सालक-साल एहिना बीतैत चलि गेल मुदा विकासक कनियो दर्शन नहि भेल, दिन-प्रतिदिन राजनीतिक विशेष मुद्दा बनैत भाषण पर भाषण, बयानबाजी, फुकास्टिंग बस एतबे देखलोउ आर किछु नहि। समय आबि गेल अपने लेल नहि आस-पडोसक लेल सेहो चिंतन करैत, कोन जनप्रतिनिधि सँ बेसी लाभ भेट सकैत अछि, तेकरा बिना झिझक केर चुनु।
जातिगत वोट देब, जातिवादक राजनीति करब, एहि सँ कोन लाभ…… जातिवादक राजनीति केनिहारक पंद्रह साल सरकार रहल मुदा बिहारक हालात केहन भेल ओहि सरकारक दरमियान सब कियो एहि सँ अवगत होयब। मुदा वैह फेर सँ अपन मुद्दाक सँग आयल अछि कि अहुँ सब जंगलराजे केँ चुनब।
साँझ होइतैक देरी अटैकिंग शुरु भ’ जाइत छल, घुसखोरीक कोनो बाते नहि ओ त’ अनलिमिटेड प्लान छल। शिक्षा पद्धति सेहो गर्ते मे छल। हंलाँकि एखनहु स्थिति कोनो सुधरल नहि पहिले जेकां अछि, सबटा आरक्षणधारी शिक्षक भर्ती भ’ गेल अछि जेकरा खुद हस्ताक्षरो तक नहि करय अबैत छैक मुदा विद्यालय केर शिक्षक अछि।
शहरक वातावरण सेहो तेहने सन बुझाइत अछि कोनो पुलिस-प्रशासनक उचितन प्रबंध नहि। हत्या, बलात्कार, लुट-खसौट आम बात बनि गेल अछि, जेकरा पर कोनो लगाम नहि, आराम सँ जनताक बीच रहि कय सरेआम अपन पेशाक अंजाम दैत अछि।
कतेको साल गुजरि गेल मुदा सबटा बात हवा-हवाई जेकां रहल, जतय कियो कोनो घोषणा केलक रोजगारक मादे, ओतय ओ बात हवा मे उडिया गेल, जमीनी-स्तर पर कोनो लागु नहि भेल जाहि सँ करोडों बिहार-वासी प्रवासी बनि कय दोसर प्रदेश मे रोजी-रोटीक लेल रहबाक वास्ते मजबूर छथि, जतय हुनका एहिक लेल कतेको लात-जुता खाइक पडैत छनि ओ बात अलगे भेल।
बंद पडल कतेको फैक्ट्री, चीनी मिल, पेपर मिल, तेल रिफाइनरी जाहि सँ कतेको जाबलेस केँ नौकरी भेट सकैत अछि, मुदा एखन तक सरकारक कोनो पहल एहि दिशा मे नहि भऽ सकल, जाहि सँ स्थिति सेहो डमाडोल होइत जा रहल अछि।
तैं जातिवादक राजनीति केनिहार केर अवहेलना करैत सख्त इग्नोर करु आ ओकरे वोट करु जे विकासक बात करैय, जे नौकरीक मुद्दा पर चर्चा करैय, जे अंधकार केँ रौशनी मे बदलि सकय, ओकरे सब मिलि एकजुट भ’ वोट करु। राज्य केर एहि चापलुस नेता सँ बचाउ नहि त’ जेहो किछु बाँचल अछि तेकरो स्वाहा कय देत।


text:
मधुबनी : झंझारपुर थाना क्षेत्रक कन्हौली गाम के समीप एनएच 57 पर तेज गति स जा रहल एगो स्कॉरपियों डिवाईडर स टकरा पलटैक 20 फीट निचा चैल गेल। गाड़ी में सवार सभ 10 गोटा घायल भ गेलैथ। जेहिमे छः गोटा के प्राथमिक चिकित्साक बाद अनुमंडलीय अस्पताल स दरभंगा डीएमसीएच रेफर क देल गेल अछि।
राइत में भेल एहि घटना में बहुत दिक्कत स घायल आदमी सबके वाहन स बाहर निकालल गेल। दुर्घटना के तेज आवाजक कारण किछु स्थानिय लोक पहुंचलैथ आओर पुलिस के सूचना द क घायल सबके के अस्पताल पहुंचेबा में मदद केलैथ। वाहन पटना स फारविशगंज जा रहल छल। सब गोटा फारविशगंज के बताएल गेला। घायल में फारविशगंज जिलाक नरगम्मा गांवक निवासी सावित्री देवी, राजपुति देवी, आंचल कुमारी, राम कुमार, अंकित कुमार, शोभा देवी, सरोज कुमार, मीरा देवी, रवि कुमार, और रामप्रवेश भगत शामिल छैथ। ऐहीमें सावित्री देवी, राजपुति देवी, आंचल कुमारी, राम कुमार,शोभा देवी, मीरा देवी व अंकित के रेफर केएल गेल अछि। झंझारपुर थाना पुलिस घटनास्थल पर चौकीदार के सुरक्षा में लगा देने छैथ।


text:
लेख
– प्रतिभा झा, विराटनगर (बीए, प्रथम वर्ष)
ओहि पुरुषके हमरा तरफ सं कोटि-कोटि प्रणाम जे एहि कलयुग मे नारीक सम्मान के रक्षा हेतु अपन मस्तक के छिन क’ दैत छथि! “हर सफल महिला के पाछाँ एक पुरुष के हाथ होइत अछि” । हिंदू परम्परा के परिवार में सामान्यतः पितृसत्तात्मक समाज ही होइत अछि, मुदा एकर साथ ई स्थापना कएल गेल अछि जे ‘नारी प्रथम प्रणामके अधिकारी छै’।
पूजनीय आधारभूते मातृशक्ति
नमोस्तुते, नमोस्तुते, नमोस्तुते
पितृसत्तात्मक समाज मे जे एक प्रमुख लक्षण मानल गेल छै, जे विवाह संस्था में स्त्री अपन माँ-बाप के परिवार छोड़ि क अपन पति के घर जाइत छै आ परिवार के मुखिया के रूप में पुरुष कानूनी, सामाजिक, सांस्कृतिक व पारिवारिक दायित्व के पूर्ति करैत अछि। मुदा परिवार या कुटुंब परम्परा के ई प्रमुख लक्षण के अंतर्तत्व के अध्ययन करी त हम सब समैझ पाएब कि परिवार के घोषित मुखिया पुरुष होइत अछि मुदा परिवार के चालन, परिचालन, पालन, पोषण, निर्णय, में स्त्री ही प्रमुख भूमिका में होइत अछि। बिना महिला के प्रमुख सामाजिक, पारिवारिक, सांस्कृतिक व धार्मिक प्रसंग केर कल्पना भी नै कएल जा सकैत अछि। महिला एहि प्रसंग के अधिष्ठात्री होइत अछि। अपना देशमे नारी शक्ति के संदर्भ में ई आधारभूत तथ्य छै कि एतय विदेशी सब जेकाँ नारी विषय केँ पृथक् नै मानल गेल छैक।
वर्तमान मे समयके साथ-साथ परिभाषा बदैल रहल छै। पुरुष आ नारी एक्के छै। मार्कणडेय पुराण मे जखन देवता असुर सँ पराजित भेल छल तखन देवता के प्रार्थना सुनि नारी-रूपमे शक्ति प्रकट भेल छलीह आ असुर सभक संहार केने छलीह। महादेव के बहुत बडा योगदान छलन्हि दुर्गा शक्ति के उजागर करय मे। अपना संस्कृतिमे नारी सर्वत्र शक्ति-स्वरूपा छै। वर्तमान समय मे महिला द्वारा प्राप्त कएल गेल सफलता देखैत कि ई नहि कहल जा सकैत छै जे “हर सफल महिला के पाछाँ एकटा पुरुष केर हाथ होइत अछि”? महिला घरके चारिदिवारी लाँघि क प्रत्येक क्षेत्र मे कार्य क रहल अछि। एहि बदलाव के मुख्य कारण पुरुष के सोच मे बदलाव, मानसिकता मे बदलाव छै। पुरुष सचमे प्रेम के परिभाषा के समझैत और महिला के जीवन पथ पर उन्नति के तरफ बढयलेल प्रेरणा दैत छै। ओ पिता, भाइ, पति, मित्रगण, कोनो रूप मे साथ दैत छै। नारी के माता होना ओकर स्वयं द्वारा अर्जित कोनो विशेषता नै छै, बल्कि ई प्रकृति द्वारा कयल गेल व्यवस्था छै। कोनो भी सृजन योग सं होइत छै। अकेला पुरुष आ अकेले नारी दुनू व्यर्थ छैक। दुनू एक दोसराक लेल आवश्यक छै। नारी महान छै ! नारी माता छै ! नारी शक्ति छै ! नारी ममता के मूरत छै ! नारी अबला छै ! नारी भोग्या छी !! …… एहेन तरह के अनेक वाक्य नारी सबहक सम्बन्ध में लिखल गेल छै। परिभाषा धीरे-धीरे बदैल रहल छै। संकुचित सोच आब विस्तृत आसमान खोजि रहल छै। अपना आप के पाछाँ राखिकय अपन साथी केँ आगाँ बढ़ाबय के उत्साह आब केवल महिला तक मात्र सीमित नै छै। पुरुष भी साथ और समर्पण सं महिला के विकास में नया भागीदारी तय कय रहल छै। हमेशा ई कहल जाइत छै कि जमाना बदैल गेल छै, आब महिला घरके चारदिवारी लाँघि क प्रत्येक क्षेत्र में कार्य क रहल छै, मुदा एकर पाछाँ ई महत्वपूर्ण तथ्य के ऊपर ध्यान आकर्षित करबाक आवश्यकता छै कि एहि परिवेश के बदलाव के मुख्य कारण हि पुरुषक सोच मे बदलाव, ओकर मानसिकता में बदलाव छै।
आजुक पुरुष सच में प्रेम के परिभाषा जानिकय ओकरा अपन व्यवहार में उपयोग करै छै। चाहे ई प्रेम पति के रूप में होइ, भाइ के रूप में होइ या पिता के रूप में होइ। आजु के युग में वास्तव में घर के महिला के प्रगति पर खुश भ क महिलाके हौसला ब़ढ़ाबैत छै। आजु पुरुष अपन ‘अहम’ के त्याइग क सही अर्थ में महिला के इज्जत एवं सम्मान के दृष्टि सं देखैत छै। आजु महिला के प्रगति पर ओकरा पाछाँ खींचय के बजाय महिलाके उत्साहवर्धन कएल जाइत छै। पुरुष स्वयं सं अधिक काबिल महिला के प्रगति के स्वीकार क क ओकर प्रगति में सहायक होइत अछि। समर्पण, त्याग, बलिदान आब मात्र महिला द्वारा कएल गेल कार्य नै छै। एहि बदलैत युग में पुरुष सेहो महिला के सफलता हेतु त्याग, बलिदान करि क सच्चा प्रेम के प्रति समर्पण के भाव रखैत छै। अतः हम आजुक एहि आधुनिक युग में पुरान कहावत के साथ-साथ, जीवन के प्रत्येक क्षेत्र में महिला द्वारा हासिल कएल गेल सफलता के देखिकय, नया कहावत – ‘हर सफल महिला के पाछाँ एक पुरुष के हाथ भी होइत छै’ कहि सकैत छी। “तै दुवारे नै नर बिनु नारि आ नै नारि बिनु नर” कहबी बिल्कुल सच अछि।


text:
मधुबनी, मिथिला मिरर : मिथिलाक मिथिला पेंटिंग आई कोनो नामक मोहताज नै अछि। बदलैत समयक संग मिथिला पेंटिंग भारत सहित विश्वमे अपन अलग पहिचान बना लेलक अछि। हरेक मिथिलावासीकेँ एहि उपलब्धि पर गर्व अछि। मिथिला पेंटिंगक विकासमे आओर एकटा उपलब्धि जुड़ी गेल मिथिला चित्रकारी संस्थानक स्थापना। मधुबनी जिलाक रहिका प्रखंडक सौराठ गाममे मुख्यमंत्री नीतीश कुमार आई एहि संस्थानक शिलान्यास कएलनि। शिलान्यासक बाद जनसभाकेँ संबोधित करैत मुख्यमंत्री नीतीश कुमार कहलनि जे राजधानी पटनाक अधिकांश सरकारी कार्यालय मिथिला पेटिंगसँ सजाओल जायत। पटना हवाई अड्डाकेँ टर्मिनल बिल्डिंग पर सेहो मिथिला पेटिंग बनाओल जाएत। मिथिला चित्रकला संस्थानक भवन अगस्त 2020 धरि पूरा बनि क’ तैयार भ’ जायत। मिथिला चित्रकला संस्थानकेँ आर्यभट्ट ज्ञान विश्वविद्यालयसँ जोड़ल गेल अछि। मुख्यमंत्री कहलनि जे मिथिला चित्रकला संस्थानसँ सर्टिफिकेट कोर्स क’ रहल छात्र-छात्रा सभकेँ हरेक महिना एक हजार रुपैया स्टाइपेंड सेहो भेटत।
मुख्यमंत्री रहिका प्रखंड क्षेत्र स्थित संस्कृत उच्च विद्यालय, सौराठ परिसरमे सर्वप्रथम हस्तशिल्प प्रदर्शनीक उद्घाटन केलाह। एहिकेँ बाद सीएम भवन निर्माण निगमकेँ द्वारा तैयार कएल गेल मिथिला चित्रकला संस्थानक मॉडलकेँ निरीक्षण केलाह। मुख्यमंत्रीकेँ मधुबनी चित्रकला संस्थानक अवलोकनक ब्योरा जिलाधिकारी शीर्षत कपिल अशोक देलनि। एहि अवसर पर पंचायती राज मंत्री कपिलदेव कामत, पीएचईडी मंत्री विनोद नारायण झा, भवन निर्माण मंत्री महेश्वर हजारी, मंत्री कृष्ण कुमार सहित अनेको वरिष्ठ नेता मौजूद छलाह।
कार्यक्रमकेँ ल’ लोकसभमे बहुत उत्साह देखल गेल। निश्चित रुपे एहि संस्थानसँ प्रशिक्षण पाबि स्वरोजगारकेँ दिशामे पैघ योगदान भेटत एहन विश्वास कएल जा सकैत अछि। मिथिलावासी एहि लेल मुख्यमंत्रीकेँ धन्यवाद सेहो देलनि। लोक सभक कहब छनि जे सौराठमे मिथिला पेंटिंग संस्थान शुरू भेलासँ सौराठ सभाकेँ सेहो दिन फिरत। एकबेर फेरसँ सभा गाछी अपन पुरान स्वरूपमे आओत एकर संभावना बढ़ी गेल। बतादी जे पटनामे चेतना समितिकेँ द्वारा आयोजित विद्यापति पर्व समारोहमे सीएम नीतीश कुमार घोषणा केने छलाह जे सौराठमे जनवरी महिनासँ मिथिला चित्रकला संस्थानक भवन निर्माण कार्य शुरू भ’ जायत। लोक सभक एहन विश्वास छनि जे संस्थानकेँ एकटा प्रतिष्ठित आ सुविधासँ परिपूर्ण संस्थान बनाओल जायत। सौराठमे एहि संस्थानकेँ शुरू भेला पर एकर बजार आओर बढ़त आ क्षेत्रकेँ विकासमे सेहो महत्वपूर्ण भूमिका निभायत। लोकसभमे अपेक्षा बढ़ी गेल छनि संगहि रोजगारकेँ अवसर नजरि आबी रहल छनि।


text:
राजविराज, 8 दिसम्बर 2020। मैथिली जिन्दाबाद!!
दहेज मुक्त मिथिला (नेपाल) द्वारा आयोजित 16 दिवसीय लैंगिक भेदभाव आ महिला ऊपर हिन्सा विरुद्ध जनजागरण अभियान में काल्हि 7 दिसम्बर 2020 सोम दिन सप्तरी के मुख्यालय राजविराज में दुइ पीड़िता केँ सम्मान संग नगद पारितोषिक दैत संस्थापक अध्यक्ष श्रीमती करुणा झा द्वारा प्रदान कयल गेल। सप्तरी केर चर्चित सामुहिक बलात्कार आ ततपश्चात पंचायत द्वारा पीड़िता केँ आर्थिक क्षतिपूर्ति दिएबाक नहि कि बलात्कारी सभ पर कानूनी कार्यवाही करेबाक पंचायत सँ दुःखी पीड़िता संगीता मंडल आत्महत्या कय लेने छल, ओकर माय रधियादेवी मंडल केँ सम्मान कयल गेल। तहिना घरेलू हिन्सा के शिकार विजया देवी यादव केँ सेहो सम्मान आ पारितोषिक प्रदान कयल गेल छल। एहि अवसर पर कार्यक्रम संयोजक मनोहर पोखरेल, अशोक कुमार झा, सुमित्रा दास, नानी मैंया कटुवाल सेहो उपस्थित रहथि। मूल समारोह समिति द्वारा पीड़िता सभक जीविकोपार्जन लेल सेहो प्रयास कयल जा रहल अछि, से आश्वासन देल गेल छैक।


text:
रांची। 04 जनवरी। चारा घोटाला सँ जुड़ल एक मामला मे से राष्ट्रीय जनता दल (RJD) केर अध्यक्ष लालू प्रसाद यादव पर फैसला आय फेरसँ एक दिनक लेल टारल गेल। एहि बीच, रांचीक विशेष सीबीआई अदालतक जज शिवपाल सिंह बड़का खुलासा केना अछि। शिवपाल सिंह कहलनि कि लालू प्रसादक दू लोग हुनका फोन केना छल। ओनाकि ओ दुनू गोटा समर्थक छल वा कोनो नेता, जज ऐहिक जानकारी नहि देला। सुनवाई केर दौरान रांची सीबीआई कोर्टक जज लालू सँ कहलनि कि अहाँक कैको सिफारिश हमरा सँ कायल गेल अछि। मुदा चिंता करबाक जरुरत नहि अछि। हम अगबे कानूनक पालन करब।
गौरतलब अछि कि एहि मामला मे आय गुरु दिन फैसला अएबाक छल मुदा, अंतिम समय मे A सँ ल'क' K धरिक आरोपी सभक सजा पर आय बहस होयबाक खबैर अछि। L सँ नाम होयबाक कारण लालू यादवक सजा पर फैसला कैल्हि शक्र दिन होयत। बिहारक बहुचर्चित चारा घोटाला सँ जुड़ल ई दोसर मामला अछि, जाहिमे लालू यादव क' सजाक ऐलान होयब एखन बांकी अछि।


text:
Raja Salhesh | 9736 Hits
Default text in editor font mangal
राजा सलहेस
राजा सलहेस सुन्दर आ’ वीर छलाह। मोरंग नेपालमे रहैत छलाह। ओ’ दुसाध जातिक छलाह आ’ दबना नामक मोरंग राजाक मालिन सलहेससँ प्रेम करैत छलि। राजक वैद्य ओकरासँ प्रेम करैत छलाह आ’ दबनाक अस्वीकृतिसँ ओ’ आत्महत्या कए लेलन्हि। सलहेस छलाह मोरंगक तालुकदार नौरंगी बहादुर थापाक सिपाही। सलेहस छलाह मोनक राजा। सभकेँ विपत्तिमे सहायता दैत रहथि। ताहि द्वारे दबना दिशि हुनकर कोनो ध्यान नहीं छलन्हि। सभ हुनका राजा कहैत छलन्हि, से ओ’ तालुकदारकेँ पसिन्न नहीं पड़ल। एक दिन दरबारमे ओ’ सलहेसकेँ पुछलक- अहाँक नाम की? सलहेस कहलन्हि- हमर नाम छी राजा सलहेस। तखन थापा कहलकन्हि, जे अहाँ अपन नाममे राजा नहीं लगाऊ। सलहेस कहल्न्हि, जे ई पदवी छी, जन द्वारा देल पदवी। कोना छोड़ब एकरा। हमारा चोड़ियो देब लोक तँ कहबे करत।तखन थापा कहलकन्हि जे लोककेँ मना क’ दियौक। सलहेस कहलन्हि जे लोककेँ कोना मना करबैक। लोकक मोन जे ओ’ ककरा की बजाओत। निकलि गेलाह सलहेस ओतयसँ। आब नहि निमहत ई नोकरी। आइ कहैत अछि नाम छोड़य लेल, काल्हि किछु आर कहत। पितियौत बहिन रहैत छलन्हि मुंगेरमे। बहिनोइ राज दरभंगाक नोकरीमे छलाह। एम्हर कुसमी दबनाकेँ कहि देलक जे सलहेस जा’ रहल अछि मोरंग छोड़ि कय। दबना छलि कमरू-कमख्यासँ तंत्र-मंत्र सिखने। कहलक ओ’ सलहेसकेँ जे हम राजाक दरबारमे सात सय सिपाहीक सरदार चूहड़मलकेँ हटबा क’ अहाँकेँ सरदार बना देब। सैह भेल। बड़का जलसा देलक दबना, गेलक गीत- रौ सुरहा, बारह बरस तोरा लेल आँचर बन्हलौँ।
मुदा, केलक चोरि चूहड़मल, चोरेलक नौ लाखक रानीक हार आ’ नुका देलक सलहेसक ओछैनमे। राजाकेँ कहलक चूहड़मल जे सलहेसक घरक तलासी लेल जाय।सलहेसक गेरुआक खोलसँ खसल हार। दबना काली मन्दिरमे तंत्र साधना शुरू कएलक। भूत-प्रेतकेँ नोतलक। खून बोकरबेलक चूहड़मलसँ। चूहड़मल सभटा बकि देलक। सलहेसकेँ जेलसँ छोड़ि देल गेल आ’ ओकर ओहदा बढ़ा देल गेल। चूहड़मलकेँ भेलैक जेल। दबना आ’ सलहेस विवाह कए खुशीसँ रहय लगलाह।


text:
शिक्षक बहाली केर रास्ता साफ
बिहार मे प्राइमरी स्कूल के लेल टीचर बहाली के रास्ता साफ भs गेल अछि. बहाली के एहि दोसर चरण मे 80 हजार टीचर के बहाली होएत. एहि के लेल 23 अक्तूबर सं जिला स्तर पर विज्ञापन निकालल जा रहल अछि आओर 29 अक्तूबर सं आवेदन स्वीकार कएल जाएत. प्रक्रिया के नीक सं लागू करय लेल तमाम नोडल अफसर सभ के इलाका के दौरा करय लेल कहल गेल अछि. बाढ़ि सं प्रभावित इलाका मे पंचायत सचिव के मौजूद नहिं रहला पर दोसर सदस्य के सेवा लेल जा सकैत अछि. आवेदन स्वीकार करय के आखिरी दिन अछि 17 नवंबर. आवेदन के लेल कोनो फीस नहिं लेल जाएत. एहि बेर पंचायत के लेल प्रखंड मे आवेदन कएल जा सकैत अछि. आवेदन पत्र के ब्योरा रखय केर लेल विभाग सं रजिस्टर मिलत जेहि पर विभाग के अधिकारी के दस्तखत कएल रहत. आवेदन के आधार पर मेरिट लिस्ट बनाएल जाएत. त सभ भाई लोकनि सं आग्रह अछि जे अगर गाम- घर मे बैसल छी त एहि शिक्षक बहाली केर लेल जरूर आवेदन करू. एहन मौका बेर -बेर नहिं आबैत अछि. अगर कोनो पैघ लक्ष्य लs क चलय छी त नीक गप्प अछि. मुदा जखन धरि ओ टार्गेट नहिं पा लैत छी... तखन धरि त एकटा नीक नौका के हाथ सं नहिं जाए दिअ.


text:
नवका- पुरनका लेख सर्च करु...
कोसी के लेल विश्व बैंक केर मदद
बिहार... मिथिला के कोसी क्षेत्र केर विकास के लेल विश्व बैंक बिहार के 1000 करोड़ रुपया देत. एहि बारे मे बिहार सरकार आओर विश्व बैंक के बीच एकटा समझौता भेल अछि.
समझौता के मुताबिक विश्व बैंक राज्य के आपदा प्रबंधन के लेल साढ़े चारि हजार करोड़ रुपया के मदद देत. एहि मे सं 1000 करोड़ कोसीक्षेत्र के लेल अछि.
दू साल पहिने 2008 मे कोसी मे भीषण बाढ़ि आएल छल. ओहि सं पूरा इलाका मे भारी तबाही मचल छल.लाखों लोक प्रभावित भेल छलाह. सरकार के मुताबिक करीब 33 लाख लोक प्रभावित भेल छलाह
विश्व बैंक के तरफ सं जे मदद मिलत ओहि सं कोसी क्षेत्र मे एक लाख घर बनाएल जाएत. एकरे संग 290 किलोमीटर सड़क आओर 90 टा छोट-पैघ पुल बनाएल जाएत.
बाढ़ि सं प्रभावित लोक के लेल रोजगार के साधन सेहो मुहैया करायल जाएत. ओहि टाइम बाढ़ि सं लोक के घर-द्वार... माल-मवेशी सभ बहि गेल छल.
सरकार तरफ सं लोक के बसाबय लेल काफी कोशिश कएल गेल. मुदा अखनो काफी किछ करय के जरूरत अछि. अपन गाम-घर सं विस्थापित भेल लोक के बसाबय के जरूरत अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
गीताक तेसर बेरुक स्वाध्याय
(निरन्तरता मे तेसर अध्यायक कर्मयोग केर चर्चा जाहि सँ कोनो प्रकारक बन्धन नहि बनैत अछि। कृष्ण द्वारा प्रजापति ब्रह्माक सृष्टि रचना मे मनुष्य लेल निर्धारित कर्म जाहि मे यज्ञ करबाक आदेश अछि, मनुष्य द्वारा देवता लेल आ देवता द्वारा मनुष्य लेल परस्पर सहयोगक विधान अछि, आर बिना कर्मफल मे आसक्ति उत्पन्न केने केवल निष्ठापूर्वक नियत कर्म करबाक ज्ञान अछि। जनक आदि राजा द्वारा एहि प्रकारक उदाहरण बनबाक बात भगवान् अर्जुन केँ बतेलनि… तेकर बाद…)
यद्यदाचरति श्रेष्ठस्तत्तदेवेतरो जन:।
स यत्प्रमाणं कुरुते लोकस्तदनुवर्तते॥ २१॥
श्रेष्ठ मनुष्य जे-जे आचरण करैत अछि, दोसरो मनुष्य तेहने-तेहने आचरण करैत अछि। ओ जे किछु प्रमाण कय दैत अछि, दोसरो मनुष्य ताहि अनुसार आचरण करैत अछि।
पहिने राजा जनक समान आरो कतेको महापुरुष द्वारा जीवन निर्वहन मे उपरोक्त ब्रह्माविदित विधान अनुसार जीवन केँ प्रमाणित करबाक बात कहलैन आर आब पुनः भगवान् मनुष्यलोक मे श्रेष्ठ मनुष्यक आचरण केँ दोसर मनुष्य द्वारा अपनेबाक बात कहि रहला अछि।
न मे पार्थास्ति कर्तव्यं त्रिषु लोकेषु किञ्चन।
नानवाप्तमवाप्तव्यं वर्त एव च कर्मणि॥ २२॥
हे पार्थ! हमरा तिनू लोक मे नहि तऽ कोनो कर्तव्य अछि आर नहिये कोनो प्राप्त करबा योग्य वस्तु अप्राप्त अछि, तैयो हम कर्तव्यकर्म मे मात्र लागल रहैत छी।
यदि ह्यहं न वर्तेयं जातु कर्मण्यतन्द्रित:।
मम वर्त्मानुवर्तन्ते मनुष्या: पार्थ सर्वश:॥ २३॥
उत्सीदेयुरिमे लोका न कुर्यां कर्म चेदहम्।
सङ्करस्य च कर्ता स्यामुपहन्यामिमा: प्रजा:॥ २४॥
कियैक तऽ हे पार्थ! अगर हम कोनो समय सावधान भऽ केँ कर्तव्य-कर्म नहि करब (तऽ बड़ पैघ हानि भऽ जायत; कियैक तँ) मनुष्य सब प्रकारसँ हमरहि मार्गक अनुसरण करैत अछि। यदि हम कर्म नहि करू तऽ ई सब मनुष्य नष्ट-भ्रष्ट भऽ जायत आर हम वर्णसंकरता करयवला भऽ जाएब, संगहि एहि समस्त प्रजा केँ नष्ट करयवला बनि जाएब।
सक्ता: कर्मण्यविद्वांसो यथा कुर्वन्ति भारत।
कुर्याद्विद्वांस्तथासक्तश्चिकीर्षुर्लोकसङ्ग्रहम् ॥ २५॥
न बुद्धिभेदं जनयेदज्ञानां कर्मसङ्गिनाम्।
जोषयेत्सर्वकर्माणि विद्वान्युक्त: समाचरन्॥ २६॥
हे भरतवंशोद्भव अर्जुन! कर्म मे आसक्त भेल अज्ञानीजन जाहि तरहें कर्म करैत अछि, आसक्तिरहित तत्त्वज्ञ महापुरुष सेहो लोकसंग्रह करबाक इच्छा सँ ओहिना कर्म करय। सावधान तत्त्वज्ञ महापुरुष कर्म मे आसक्तिवाला अज्ञानी मनुष्य केर बुद्धि मे भ्रम उत्पन्न नहि करय, बरु स्वयं समस्त कर्मों केँ नीक जेकाँ करैत ओकरो सब सँ ओहिना करबाबय।
प्रकृते: क्रियमाणानि गुणै: कर्माणि सर्वश:।
अहङ्कारविमूढात्मा कर्ताहमिति मन्यते॥ २७॥
सम्पूर्ण कर्म सब प्रकारसँ प्रकृतिक गुण द्वारा कैल जाएत अछि; लेकिन अहंकार सँ मोहित अन्त:करणवला अज्ञानी मनुष्य ‘हम कर्ता छी — एना मानि लैत अछि।
तत्त्ववित्तु महाबाहो गुणकर्मविभागयो:।
गुणा गुणेषु वर्तन्त इति मत्वा न सज्जते॥ २८॥
परन्तु हे महाबाहो! गुण-विभाग आर कर्म-विभाग केँ तत्त्व सँ जाननिहार महापुरुष ‘सम्पूर्ण गुण मात्र गुण सबमे रत भऽ रहल अछि’ — एना मानिकय ओहि मे आसक्त नहि होएछ।
प्रकृतेर्गुणसम्मूढा: सज्जन्ते गुणकर्मसु।
तानकृत्स्नविदो मन्दान्कृत्स्नविन्न विचालयेत्॥ २९॥
प्रकृतिजन्य गुण सँ अत्यन्त मोहित भेल अज्ञानी मनुष्य गुण आर कर्म मे आसक्त रहैत अछो। ओहि पूर्णतया नहि मानयवाला मन्दबुद्धि अज्ञानी सब केँ पूर्णतया जानयवाला ज्ञानी मनुष्य विचलित नहि करय।
मयि सर्वाणि कर्माणि सन्न्यस्याध्यात्मचेतसा।
निराशीर्निर्ममो भूत्वा युध्यस्व विगतज्वर:॥ ३०॥
अहाँ विवेकवती बुद्धिक द्वारा सम्पूर्ण कर्तव्य-कर्म केँ हमरा अर्पण करैत कामनारहित, ममतारहित और सन्तापरहित भऽ कय युद्धरूप कर्तव्य-कर्म केँ करू।
आइ केवल उपरोक्त अन्वयक संग विराम दैत छी…. किछु बात एतेक गूढ बुझाइत अछि जे सहजता सँ बुझय मे नहि अबैत अछि। कतेको बेर २५म श्लोक मे अटैक गेल रही…. आर एम्हर ई गृहस्थाश्रम… चंचल माथ…. कतय-कतय जा रहल अछि। लेकिन हम आइ संतुष्ट नहि छी। एहि भाग पर काल्हियो या आइये आर कोनो बेर मे माथा फेर लगायब। गुत्थी केँ सुलझायब।
हरिः हरः!!


text: पटना। बिहार मे 1. 20 अरब स ग्रामीण सड़क बनाउल जाएत। इ राशि आरआईडीएफ क तहत बिहार ग्रामीण सड़क विकास एजेन्सी (बीआरआरडीए) कए विशेषतौर पर राष्ट्रीय कृषि आ ग्रामीण विकास बैंक (नाबार्ड) स अनुदान सहायता क रूप मे देल गेल अछि। बीआरआरडीए राज्य मे प्रधानमंत्री ग्राम सड़क योजना क तहत कार्य कए पूरा करनिहार एजेन्सी अछि। प्रधानमंत्री ग्राम सड़क योजना देश मे सड़क संपकर्ता मुहैया करेबा लेल केंद्र सरकार द्वारा शत-प्रतिशत प्रायोजित योजना अछि। प्रधानमंत्री ग्राम सड़क योजना पूरा देश मे एहन ग्रामीण क्षेत्र मे जतए जनसख्या 500 या ओहि स बेसी अछि आ कम-स-कम 250 क जनसंख्या वाला पहाड़ी , जनजातीय आ मरुस्थलीय क्षेत्र मे सब मौसम क अनुकूल रहैवाला सड़क क लेल सड़क सम्पर्कता मुहैया करबैत अछि।


text:
हरिः हरः!!
कि हेतय आगू?
विचार-मंथनः प्रवीण नारायण चौधरी
किछु मोनक बात….
आइ कतेको दिन सँ आन्तरिक उद्वेलित मन बहुत किछु चाहियो कय लिखय नहि चाहैत अछि…. पता नहि एहेन स्थिति केँ कोन संज्ञा दी! लेकिन अजीब हाल अछि। कतेको बेर अपना केँ बुझबैत छी, बौंसैत छी, खेलबैत छी, हँसबैत छी…. लेकिन घुरि-फिरिकय वैह अजीब अनिश्चितता सँ भरल भविष्य देखि फेर सिहैर उठैत छी। चीन केर वुहान सँ आरम्भ एक महामारी पूरे संसार केँ हिला देने अछि। तखन बहुत रास निराशाक बात सेहो नहि छैक, कारण कारी दिनक बाद फेर उज्जर दिन अबैत छैक से वैह चीनक वुहान शहरक ७६ दिनक लौकडाउन खुजला सँ भेटैत अछि।
मोन मे कतेको प्रकारक बात अबैत अछि। जीवन आ मृत्यु पर प्रकृति केर अधिकार छैक, मनुष्य या जीव केवल माध्यम आ कारक तत्त्व नाम लेल बनैत अछि। परमपिता परमेश्वर जे समस्त जीवमंडलक निर्माता, निर्देशक, संचालक आ व्यवस्थापक छथि; ई सबटा हुनकहि नियंत्रण मे छन्हि आर वर्तमान अवस्था सेहो पक्का हुनकहि इशारा पर भऽ रहल अछि। मानव पर संकटकाल अछि। संकटक जड़ि मे स्वयं मानव जिम्मेवार बुझाइत अछि। बहुतो बात एहेन भऽ गेल छल जे लोक प्रकृति केर मर्यादा सँ बलात्कार करैत देखाइत छल।
खूब ग्लोबल वार्मिंग आ ईकोसिस्टम अनबैलेन्स आदिक बात होइत छल, लेकिन नियंत्रण केवल नाममात्रक वृक्षारोपण, जलव्यवस्थापन, वातावरणक सफाई-स्वच्छता (सैनिटाइजेसन) आदि गोटेक उपाय लेल मनुष्य समय-समय पर चर्चा करय, जतय संभव होइक उपाय सेहो अपनाबय… लेकिन ताहि सब सँ उपलब्धि बहुत उच्चस्तरक वा उल्लेख्य भेलैक ई कहब गलत हेतैक। कारखानाक चिमनीक धुआँ हो या बढैत ट्रैफिक, डिजल-पेट्रोलक बेसीमा बढैत खपत, प्राकृतिक स्रोतक दोहन मनुष्य अपन फायदा लेल बेतरतीब ढंग सँ करय लागल छल।
शाकाहारी-माँसाहारी भोजन मे एकटा मर्यादा छलैक। जीवनचक्र मे घास खायवला जीवक भक्षण करबाक एकटा चेन (श्रृंखला) विज्ञानहु द्वारा कहल गेल। जलजीव मे माछ-काउछ, डोका-काँकौड़ सेहो खायल जेबाक एकटा परम्परा हमरा लोकनिक मिथिला मे भेटैत अछि। जंगल मे निवास करयवला कय गोट जनजातीय समुदाय केर भोजन परम्परा मे आरो किछु अलग आ विकसित-सभ्य मानव स्वभाव सँ भिन्न काँचे माँस या कोनो जीव केर भक्षण सेहो देखल सुनल जाइत छल। लेकिन हाल किछु समय मे मानव भोजन परिकार सेहो बेतरतीब बढल आ लोक चमगादड़ केर जूस सँ लैत कय गोट कीड़ा-फतिंगा सेहो खाय लागल छल।
गिरगिट केर भोजन कीड़ा-फतिंगा होइत अछि, आर गिरगिट केँ सेहो मानव जीवन मे विषालू जीव केर रूप मे देखल जाइत अछि। माछहु मे जेकर भोजन अन्य माछ वा जलजीव छैक – यथा भौंरा, बुआरी, आदि – एहि माछ केर भोजन केँ अपन मिथिला मे सेहो सभ मौसम मे खाय योग्य नहि कहल गेल अछि। अर्थात् भोजनक सीधा सम्बन्ध पाचन शक्ति आ तदोपरान्त रक्त निर्माण प्रक्रिया सँ जुड़ल रहबाक कारण बहुत रास बातक परहेज आ पकेबाक विशेष तौर-तरीका विहित अछि। तथापि, मानव अपन जीवनशैली मे बहुत तरहक विहित सीमा केँ नांघिकय जेहो न सेहो करब शुरू कय देने छल।
निष्कर्षतः ई कोरोना वायरस – कोविड १९ आ कि अन्य विषाणु द्वारा पसैर रहल रोग यदि मानव जीवन केँ त्रसित कय देलक त कोन बेजा भेलैक? ई प्रश्न हमर मन मे बहुत समय सँ घुरघुरा जेकाँ नाचि रहल अछि। एकर जवाब ताकय लेल ओना व्यक्तिगत तौर पर हमरा अपन वेद-वेदान्त आ शास्त्र-पुराण मे वर्णित कतेको कथा-गाथा आ जीवन पद्धति मात्र समाधान नजरि आबि रहल अछि, तैयो ई टेलिविजन पर दिन भरिक चेँ-भोँ सँ माथा शान्त नहि रहि पबैत अछि। खैर… सभक कल्याण हो! अहाँ अपन अनमोल सुझाव आ प्रतिक्रिया दय हमर मनक उद्वेलन केँ शान्त कय सकी त स्वागत अछि, आभारी होयब। अस्तु! फेर भेटैत छी!


text:
सन्दर्भ : भारतीय प्रजातंत्र केर चुनावी महायज्ञ
भारत केर प्रजातंत्र संख्याक दृष्टि सँ विश्वक सबसँ पैघ प्रजातंत्र अछि मुदा भारतीय प्रजातंत्र केँ विश्व मे दोषपूर्ण प्रजातंत्र मानल जाइत अछि। इंग्लैंड और स्विट्ज़रलैंड केर संस्था आदि द्वारा बनायल गेल सर्वोत्तम सँ निकृष्टतम प्रजातांत्रिक देशक सूची मे भारतक स्थान लगभग मध्य मे पड़ैत अछि।
आस-पासक देश सबहक तुलना मे हम एहि सूची मे बहुत ऊपर छी लेकिन ई कोई गर्व केर बात नहि कियैक तऽ एहि देश सबहक प्रजातांत्रिक व्यवस्था हमर लक्ष्य नहि। सूची मे नार्वे, स्वीडन, कनाडा, ऑस्ट्रेलिया, स्विट्ज़रलैंड जेहेन देश पहिल दस मे पड़ैत अछि तऽ ओतहि उत्तरी कोरिया, सऊदी अरब, ईरान जेहेन देश अंतिम दस मे।
आउ भारतीय प्रजातंत्र केर दोषपूर्ण मानल जायवाला कारण सब पर चर्चा करैत छी। प्रथम कारण अछि चुनाव प्रक्रिया। भारत मे चुनावी व्यवस्था तऽ बहुत हद तक निष्पक्ष और स्वच्छ अछि। मत देनाय सेहो भारतीय नागरिक अपन अधिकार तऽ बुझैत अछि, मुदा अपन राजनैतिक कर्त्तव्य नहि मानैत अछि। एखनहु धरि तीस सँ पैंतीस प्रतिशत तक नागरिक मत खसाबय नहि जाइत अछि। मतदान पर आइयो जातिवाद और संप्रदायवाद केर कारी छाया अछिये। प्रजातंत्र मे अपन मत केर प्रयोग नहि करब स्वयं अपन दुर्भाग्य केँ लिखबा सँ कम नहि होइछ।
ऑस्ट्रेलियाक प्रजातंत्र केँ लियऽ। एतय मत देनाय अनिवार्य अछि। यदि कोनो कारण सँ मतदाता मत नहि दय पाबि रहल अछि तऽ चुनाव आयोग मे प्रार्थना पत्र देबय पड़ैत छैक। बिना उचित कारणक यदि ओ अपन मतदान अधिकार केर प्रयोग नहि करत तऽ कोर्ट मे ओकरा ऊपर मुकदमा दायर कैल जा सकैत अछि और मतदाता पर जुर्माना कैल जाइत अछि।
दोसर कारण छैक नागरिक सबहक राजनीति मे सक्रिय भागीदारी। भारतीय प्रजातंत्र मे चुनाव मात्र एकटा एहेन अवसर होइछ जखन राष्ट्र केर नागरिक अपन मत दैत देशक राजनीति मे अपन प्रत्यक्ष भागीदारीक घोषणा करैत अछि। दुख एहि बातक होइछ जे ई भागीदारी आगाँ नहि बढ़ैत अछि। अपन मत देलाक बाद ओ राजनैतिक प्रक्रिया सँ ऐगला पांच वर्षक लेल उदासीन भऽ जाइत अछि। महिलाक सक्रियता नगण्य अछि। राजनैतिक भागीदारी ओतय होइत छैक जतय राष्ट्रक सामने ज्वलंत मुद्दा पर सार्वजानिक बहस होइत छैक। सरकार और नागरिक केर बीच संपर्क जीवंत रहैत छैक और सरकार निरंतर जनता सँ प्रतिक्रिया प्राप्त करैत रहैत अछि।
राजनैतिक भागीदारीक अर्थ भेल ज्ञापन दैत अपन बात सरकार तक पहुँचेनाय, सार्वजनिक बहस मे भाग लेनाय, अपन नेता या समाचार पत्र केर माध्यम सँ सरकार तक अपन राय पहुँचेनाय, कोनो राजनैतिक दल केँ अपन समय देनाय इत्यादि। उत्तरी यूरोपक एहेन कतेको देश अछि जतय सरकार और नागरिकक बीच संवाद बनल रहैत अछि और कतेको महत्वपूर्ण विषय पर नागरिकक राय जानबाक लेल रायशुमारी या मतदान संग्रह कराओल जाइत अछि।
तेसर कारण अछि प्रजातंत्र मे भेटल नागरिकक बुनियादी अधिकार और ओकर हनन। भारतक संविधान मे सेहो कतेको बुनियादी अधिकार और स्वतंत्रता आदि शामिल अछि, जेना स्वतंत्रता अभिव्यक्तिक, धर्मक, शिक्षा और संस्कृति केर। अधिकार जीबाक, न्यायक, समान व्यवहारक इत्यादि। मुदा कि हम विश्वास सँ कहि सकैत छी जे ई बुनियादी अधिकार और स्वतंत्रता देशक प्रत्येक नागरिक केँ हासिल अछि? स्वतंत्र प्रजातंत्र केर सत्तर वर्ष पूरा हेबापर अछि, मुदा ई मौलिक अधिकार एखन धरि सब नागरिक तक नहि पहुंचि सकल अछि। महिला तथा निम्न वर्ग एखनहु शोषिते अछि। एक सबल प्रजातंत्र मे न्याय केर वर्ण व्यवस्थाक अंतिम छोर धरि पहुंचब आवश्यक अछि।
अंतिम कारण अछि भ्रष्टाचार, जे हर प्रजातांत्रिक देश केर गंभीर समस्या अछि। ऊपर सँ यदि राष्ट्र आर्थिक विकास केर मार्ग पर हो तऽ ई समस्या आरो विकराल रूप लऽ लैत अछि। यैह समय होइत छैक जखन सरकार चौकन्ना और नेतृत्व दृढ़ निश्चय वाला हो ताकि भ्रष्टाचार अपन फन नहि पसारि सकय। डेनमार्क केर उदाहरण लेल जाउ, प्रजातंत्र होइतो भ्रष्टाचार रहित देश केर सूची मे प्रथम स्थान पर अछि। एहि छोट देश जेकर जनसंख्या मात्र पचपन लाख छैक किन्तु संसद मे आठ गो दल छैक। अहाँकेँ आश्चर्य होयत जे पिछला सौ वर्ष मे कहियो कोनो दल केँ बहुमत नहि भेटलैक और साझा सरकार सँ ई देश चलैत अछि, तैयो सांसद बिकाऊ नहि अछि। ई राष्ट्र हमर ओहि मान्यता केर खंडन करैत अछि जाहि मे मानल जाइत छैक जे साझा सरकारक वज़ह सँ सरकार केँ कठिन निर्णय लेबा मे बाधा होइत छैक या साझा सरकार भ्रष्टाचार केर जैड़ होइत छैक। साफ अछि जे भारतीय प्रजातंत्र केँ एखनहु एहि दिशा मे बहुत प्रगति करबाक छैक।
दोषपूर्ण प्रजातंत्रक लाभ निसंदेह नेता उठबैत छथि अन्यथा एहि व्यवस्था केँ सुधारबाक पहल शीर्ष सँ होइतय। मुदा समय तेजी सँ बदैल रहल अछि। मतदाता सूची मे द्रुतगति सँ बढ़ैत शिक्षित युवा केर संख्या और आम मतदाता केर बढ़ैत चेतना सँ परिवर्तन केर लहरे साफ देखाय दऽ रहल अछि। विश्वास अछि जे ऐगला चुनाव तक ई लहर ज्वार केर रूप लऽ लेत।
नेता सबहक हित मे तऽ यैह ठीक होयत जे ओहो सब भारतीय प्रजातंत्र केर बढ़ैत कदमक संग कदमताल करय अन्यथा प्लेटफार्म पर ठाढ रहैत छूटल ट्रेन केँ देखिकय विलाप करबाक अलावा ओकरा सबहक पास कोनो उपायो नहि बचत। घोड़ा पर सवार हेबाक अछि तऽ घुड़सवारी सेहो सीखहे पड़त और ईहो ध्यान राखय पड़त जे घोड़ा पाछू तरफ नहि चलैत अछि। कि हम अपेक्षा करी जे भारत केर जागरूक नागरिक और नेता एहि लेखकेर सामग्री केँ आत्मसात करता?


text:
विश्व प्रसिद्ध दरभंगा घराना क सब स होनहार युवा कलाकार प्रशांत कुमार मल्लिक क प्रतिभा ककरो स नुकायल नहि अछि। 10 मार्च 1982 कए जन्मल प्रशांत दरभंगा घरानाक 13वीं पीढी छथि। प्रख्यात गायक विदुर मल्लिक क पौत्र आ प्रेमकुमार मल्लिक क पुत्र प्रशांत मल्लिक ध्रुपद गायन क क्षेत्र मे अपन प्रतिभा क लोहा देश-विदेश मे मनबा चुकल छथि आ हिनकर गायन शैली मे दरभंगा घरानाक स्पष्ट छाप दिखाई दैत अछि। एहि सप्ताह आकाशवाणी स ‘ए’ श्रेणी क गायक हेबाक सम्मान प्राप्त केनिहार एहि युवा गायक स इसमाद लेल सुनील कुमार झा आ नीलू कुमारी लंबा चर्च केलथि। प्रस्तुत अछि ओकर किछु अंश:-
प्रश्न – नमस्कार
उत्तर – नमस्कार
प्रश्न – सबसे पहिने आकाशवाणी आ दूरदर्शन द्वारा ‘ए’ श्रेणी क गायक हेबाक सम्मान प्राप्त करबा लेल बधाई।
उत्तर – इससम्मान अहां सबहक प्रेम आ गुरुजनक आशिष स प्राप्त भेल अछि।
प्रश्न – एतबा कम बैस मे ‘ए’ श्रेणीक कलाकार बनबा पर केहन लागी रहल अछि।
उत्तर – निश्चित रूप स इ एकटा पैघ उपलब्धि छी। हमर परिवार मे एहन पंडित अभय नारायण मल्लिक आ प्रेम कुमार मलिक सर्वोच्च श्रेणीक कलाकार छथि। अभय जी आब बेसी नहि गबैत छथि एहन मे हमर पिता प्रेम कुमार मल्लिक क बाद हम आ निशांत ‘ए’ श्रेणीक गायक घोषित भेलहुं अछि। महज 24 सालक हमर भाई ए सम्मान प्राप्त केनिहार सबस युवा गायक अछि। एकर अलावा हमर परिवार क चाचा रामकुमार मल्लिक आ भाई सुमित आ बहिन प्रियंका कए ‘बी हाइ’ श्रेणी प्राप्त अछि।
प्रश्न – संगीत क एहि प्राचीन विधा क जेकर आब बहुत कम कलाकार अछि, ओहि मे अपना कए देखि केहन महसूस करैत छी।
उत्तर – सच कहू त बहुत गौरवान्वित महसूस करैतछी, जखन पता चलैत अछि जे एहि गायन शैलीक आब आंगुर पर गिनल कलाकार छथि त दुख सेहो होइत अछि आ गर्व सेहो होइत अछि। दुख गायकक अभाव देख कए आ गर्व इ सोचि कए जे हम ओहि चंद गायक मे छी जे एकरा बचेबा मे लागल अछि।
प्रश्न – आइ जखन अधिकतर युवा पॉप आरैप गायन दिस जा रहल अछि तखन अहां शास्त्रीय गयन सेहो मे ख्याल नहि ध्रुपद गायन दिस एलहुं।
उत्तर – नहि शायद अहां गलत कहि रहल छी, एखनो लोक जखन पॉप आ रैप स आजिज आबि जाइत अछि त एहि प्राचीन विधा मे डूबबा लेल आतुर रहैत अछि। शोर एहि कदर व्याप्त भ गेल अछि जे लोक कए शांति क तलाश मे एहि दिस आयब मजबूरी भ गेल अछि। ओनाओ इ हमर पुश्तैनी कला छी आ हम एकरा बचेबा मे नहि बल्कि आगू बढेबा मे लागल छी।
प्रश्न – अपन संगीत शिक्षा क संबंध मे किछु बताउ।
उत्तर – संगीत क शिक्षा त नैनपन स भेटब शुरू भ गेल छल। हम अपन प्रारंभिक संगीत अपन पापा आ गुरु पंडित प्रेम कुमार मल्लिक स सीखल, किछु दिन दादाजी आ ध्रुपद उस्ताद पंडित विधुर मल्लिक स सीखबाक सेहो सौभाग्य प्राप्त भेल अछि।
प्रश्न – अहां कए राष्ट्रपति पुरस्कार सेहो काफी कम बेस मे भेटल अछि।
उत्तर – हां, आल इंडिया रेडियो संगीत प्रतियोगिता 2001 मे हमरा राष्ट्रपति क हाथ स गोल्ड
मेडल भेटल छल।
प्रश्न – अहां कए ‘सुरमनि’ क सरनेम सेहो भेटल अछि।
उत्तर – जी, एकटा नीक अनुभव अछि, सुर श्रंगार समसद मुंबई मे भेल
कार्यक्रम क दौरान हमरा इ उपनाम देल गेल।
प्रश्न – छोट सन बैस मे अहां कए काफी पुरस्कार आ सम्मान भेटल, ओहि मे स किछु खास खास पुरस्कार
क संबंध मे बताउ।
उत्तर – संगीत नाटक अकादमी लखनऊ 2001 मे हमरा प्रथम पुरष्कार
देलक, ओकर बाद उत्तर मध्य क्षेत्र सांस्कृतिक केन्द्र (NCZCC, भारत
सरकार) द्वारा प्रतिभा उत्सव 2001 मे युवा होनहार ‘ध्रुपद गायक’ क
पुरस्कार भेटल। 1999-2000 मे नोर्थ अमेरिकन ध्रुपद एसोसिएशन (नाडा) USA
‘युवा अग्रणी ध्रुपद गायक’ क सम्मान स सम्मानित केलक आ भारत
सरकार क संस्कृति मंत्रालय सेहो वर्ष 2003-04 लेल हमरा राष्ट्रीय छात्रवृति प्रदान केलक।
प्रश्न – संगीत क ज्ञान त अहां घर मे प्राप्त केलहुं मुदा एहि लेल कोनो शैक्षणिक पहल कैल।
उत्तर – निश्चित, हम प्रयाग संगीत समिति इलाहबाद स वर्ष 2003 मे
संगीत प्रभाकर ( बैचलर ऑफ़ म्यूजिक) आ 2006 मे संगीत प्रवीण ( मास्टर ऑफ़
म्यूजिक) मे प्रथम श्रेणी प्राप्त केलहुं। संगीत सिक्षा क बाद हम कनि व्यावसायिक शिक्षा दिस गेलहुं आ हम इंटरनॅशनल स्कूल ऑफ़ बिजनेस
एंड मिडिया (ISB&M) पुणे स एम्.बी.ए केलहुं एखन ललित नारायण मिथिला विश्वविद्यालय, दरभंगा स पीएचडी करि रहल छी।
प्रश्न – अहां संगीत कए कॅरियर बनेलहुं, की आजुक तारीख मे ध्रुपद गायन स जीविकोपार्जन भ सकैत अछि।
उत्तर – जनाब, जमाना बदलि गेल अछि। संगीत आब मात्र शौक क वस्तु नहि अछि अपितु इ एकटा नीक कॅरियर क रूप मे सेहो उभरि रहल अछि। ओना संगीत हमर जीविकोपार्जन लेल काफी अछि। मैं आल इण्डिया रेडियो आ टेलीविजन मे नियमित रूप स अपन कर्यक्रम दैत छी आ जर्मनीक एकटा विश्वविद्यालय लेल सेहो सलाहकार शिक्षकक रूप मे काज कए रहल छी। देश विदेश मे कैल कार्यक्रम स सेहो किछु अर्जन भ जाइत अछि।
प्रश्न – सुनल जे अहांक अगिला मास जर्मनी मे एकटा अलबम रिलीज भ रहल अछि।
उत्तर – जी, गप दरअसल इ अछि जे जर्मनी मे हम सबस बेसी प्रस्तुति देने छी। भारत स बेसी हमर प्रशंसक जर्मनी मे भ गेलथि अछि… एहि लेल ओहि ठाम हमर कई टा एलबम निकलि चुकल अछि। जाहि एल्बम मे इन पेरिस ऑफ़ गोड़ेस, गोड़ेस डिवाइन इनर्जी आ मेडिटेशन मंत्रा प्रमुख
अछि।
प्रश्न – अहां एखन धरि कईटा प्रस्तुति द चुकल छी, किछु अविस्मर्णीय मंचन क बारे मे बताउ।
उत्तर – हमर देश आ विदेश मे बहुत प्रस्तुति भ चुकल अछि मुदा किछु प्रस्तुति हमरा जीवन भरि याद रहत जाहि मे स किछु कहां कए बता रहल छी-
विदेश में
• द लिज़ार्ड वर्ल्ड म्यूजिक फेस्टिवल, लन्दन – 1999 (ब्रिटेन)
• योग सेंटर म्यूजिक कंसर्ट, बर्लिन – 2003 (जर्मनी)
• मेक्स मुलर भवन कंसर्ट , बर्लिन- 2003 (जर्मनी)
• इंडियन कौंसिल फॉर कल्चर रिलेशन फेस्टिवल- बर्लिन 2003 (जर्मनी),
• SFB कंसर्ट प्रोग्राम, बर्लिन, COLOGNE- 2005 (जर्मनी)
• वर्ल्ड वर्ल्ड म्यूजिक फेस्टिवल, स्टिमेन म्यूजिक फेस्टिवल- बसल 2005
(स्विट्जरलैंड),
• क्लासीकल इंडियन ध्रुपद कंसर्ट, विन्तेरथुर, जुरिच- 2005
• दक्षिण एशिया संगीत महोत्सव, Leicester – 2007 (ब्रिटेन)
• विश्व संगीत महोत्सव, पेरिस – 2009 (फ्रांस)
• इंडो जर्मन सोसाइटी महोत्सव, बर्लिन – 2010 (जर्मनी)
• विश्व संगीत महोत्सव, वारसुलोना – 2010 (स्पेन)
देश मे …
• सप्तक संगीत समारोह- अहमदाबाद
• ध्रुपद मेला – वाराणसी
• नेशनल आल इंडिया रेडियो, यूथ फेस्टिवल – न्यू डेल्ही
• ITC यूथ फेस्टिवल, NCPA – मुंबई
• संगीत नाटक अकादमी फेस्टिवल- संगीत प्रतिभा उत्सव – ग्वालियर
• तानसेन संगीत समारोह – ग्वालियर
• ध्रुपद समारोह – ध्रुपद सोसाइटी फेस्टिवल – न्यू डेल्ही
• मेक्स मुलर भवन कंसर्ट – न्यू डेल्ही, मुंबई
• ध्रुपद समारोह – मथुरा
• स्वामी हरिदास संगीत समारोह – वृन्दाबन
• ज्ञान मंडल संगीत समारोह – पुणे
• प्रतिभा उत्सव,NCZCC फेस्टिवल – अल्लाहाबाद
• उस्ताद जिया मोहिउद्दीन डागर स्मृति समारोह – मुंबई
• लखनऊ महोत्सव – लखनऊ
• सुर श्रंगार संगीत समसाद म्यूजिक फेस्टिवल- मुंबई
• विन्ध महोत्सव – विन्ध्याचल
प्रश्न – इसमाद स गप करबा लेल धन्यवाद।
उत्तर – अहूं दूनू गोटे कए बहुत बहुत धन्यवाद।


text:
मैथिली जिन्दाबाद ब्युरो, दिल्ली। अक्टुबर १२, २०१५. मैथिली जिन्दाबाद!!
काल्हि दुपहर मे नव दिल्ली स्थित प्रेस क्लब मे मैथिल पत्रकारक सपरिवार जुटानी भेल। अवसर छल – मैथिल पत्रकार स्नेह मिलन। एहि मे नीक संख्या मे प्रिंट, इलेक्टॉनिक आ वेब माध्यमक नामचीन आ युवा पत्रकारक उपस्थिति उल्लेखनीय रहल।
कहबी अछि जे मैथिल बुद्धिजीवी आ भोजनभट्ट होइ छथि। एकरा पूर्णत: साकार कएल गेल! एहि अवसर पर सहभोज आ बौद्धिक चर्चा संपन्न भेल। आयोजक द्वारा तिलकोर पातक तरूआ आ माछ-भातक विशेष व्यवस्था कएल गेल छल।
सबसं पहिने परिचय सत्र रहल। सब मैथिल पत्रकार बंधु अपन-अपन परिचय देलनि। डॉ. रहमतुल्लाह रहमत जीक विशेष टिप्पणी संगे आ हुनका द्वारा सबकें उत्साहित करैत, विशेष बात पूछैत अनौपचारिक तरीका सं सभक परिचय आएल।
बौद्धिक चर्चाक प्रारंभ करैत श्री संतोष ठाकुर कहलनि, ”महिना मे एक बेर मिथिलाक कोनो मंत्री, सांसद, ब्यूरोक्रैट्स कें जलपान पर आमंत्रित कएल जाए। ओहि मे सामाजिक मुद्दा पर चर्चा होए अओर प्रयास कएल जाए कि कोनो बृहद् समस्याक हल कराएल जाए।”
संतोषजीक सुझाव कें सभक समवेत स्वर सं सहमति भेटल।
”दीवाली सं पहिने गीतनादक कार्यक्रम आयोजित कएल जाए” एहि सुझाव पर प्रेस क्लब के महासचिव श्री नदीम काजमी कहलनि, ”एहि कार्यक्रमक आयोजन मे क्लब सेहो सहआयोजक रहत।”
एक ठाम अपना ओतक एतेक लोक, अपन भाषा मे सामूहिक रूप सं गप-शप, अपन संस्कृतिक बखानि करैत आ वर्तमान विद्रूपता पर चिंता प्रगट करैत सबकें भावनात्मक बना देलक।
लंबा समय धरि मिथिला भारतवर्षक प्रगतिशील प्रदेश छल। हमर महान् सांस्कृतिक परंपरा संपूर्ण भारतवर्ष कें मार्गदर्शन करैत रहैत छल। मिथिला चित्रकला आ हस्तकलाक महान् विरासत अछि। मुदा, कालांतर मे हम सब पछुआ गेलहुं। आइ हमर सभक संस्कृति पर संकट अछि। विकासक बिना मैथिलक जिनगी बड कठिन भऽ रहल अछि। काजक तलाश मे पलायन जारी अछि। एकर जिम्मेवारी ककरा पर? अपन भाषा आ संस्कृति कें अक्षुण्ण रखबाक लेल आ मिथिलाक विकास लेल संपन्न मैथिल कें त अवश्य सोचबाक चाही। एही क्रम मे मैथिल पत्रकार स्नेह मिलन एकटा उल्लेखनीय पहल अछि।
एहि कार्यक्रम मे डॉ. रहमतुल्लाह रहमत, श्री शिवनाथ झा, श्री नदीम काजमी, श्री संतोष ठाकुर, श्री मुकुंद, श्री संजू झा, श्री दीपक झा, श्री विपिन बादल, श्री संजीव सिन्हा, श्री भवेश नंदन झा, श्री रौशन झा सहित करीब 30 पत्रकारक उपस्थिति उल्लेखनीय रहल।


text:
ढोरपाटन शिकार आरक्ष
ढोरपाटन शिकार आरक्ष नेपालक एक मात्र शिकार आरक्ष छी । ई आरक्ष पश्चिम नेपालमे धौलागिरी हिमश्रृंखला भितर रुकुम, म्याग्दि आर बाग्लुङ करि तीन जिलामे पसरल अछि, जेकर क्षेत्रफल १,३२५ वर्ग किलोमिटर रहल अछि । ढोरपाटन शिकार आरक्ष बि.सं. २०४० (सन १९८३)मे स्थापित भेल आर एकर बि.सं. २०४४ (सन १९८७)मे मात्र सरकारी मान्यता प्राप्त करलक । एकर उत्तरी सिमामे पुथा, चुरेन आर गुर्जा हिमालसभ रहल अछि । ई आरक्ष समुन्द्री सतहसँ २,८५० मिटर(९,३५० फिट) सँ ५,५०० मिटर(१८,००० फिट) उचाईमे अवस्थित अछि ।
हावापानी[सम्पादन करी]
ढोरपाटन शिकार आरक्ष क्षेत्रमे आश्विन महिनाक शुरुवात तक वर्षात मौसम रहैत अछि । एत हिउँद मौसममे दिनक तापक्रम न्युन रहि तथा जोडसँ हावा चलैत रहैत अछि । उपरक भागमे भोरक समयमे बादल तथा कुहेससँ झापल रहैत अछि लेकिन बादमे हावा बहि बादलसभ हइट गेलाक बाद मौसम सफा भ जाएत अछि । माघ तथा फाल्गुण महिना दिस एही क्षेत्रक निचला भाग तक हिउँ परैत अछि लेकिन ई जल्दी पघैल जाएत अछि ।
वनस्पति तथा वन्यजन्तुसभ[सम्पादन करी]
ढोरपाटन शिकार आरक्षमे गोब्रे सल्ला,सल्ला, भोजपत्र, लाली गुराँस, ठिँग्रे सल्ला, सिंदूर, धुपी तथा देबदारु लगायतक वनस्पतिसभ पावल जाएत अछि । अधिक मात्रामे जैविक सम्पदाक खानी मानल ढोरपाटन क्षेत्रमे १ सय ८५ किसिमक दुर्लभ वनस्पति उच्च पहाडी सिमसार क्षेत्रमे ३२ जाइतक स्तनधारी वन्यजन्तु, १ सय ३० प्रजातीक चिरइ चुनमुनच ८ सय ५२ नाउर, २ सय झारल, हिउँ चितुवा, चित्तल, थारल, घोरल, भालु, बँदेल, लंगुर लगायतक जंगली जानवर आर पंक्षीसभ रहल अछि ।
सन्दर्भ सामाग्रीसभ[सम्पादन करी]
ढोरपाटन शिकार आरक्ष नेपाल सरकार वन तथा भु-संरक्षण मन्त्रालय, राष्ट्रिय निकुञ्ज तथा वन्यजन्तु संरक्षण विभाग


text: पटना। गृह स्वामी लेल इ राहत देईवाला समाद अछि। राज्य सरकार तत्काल होल्डिंग टैक्स बढ़ेबा स इनकार करि देलक अछि। नगर विकास विभाग क अधिकारी आ राज्य क नगर निकाय क मुख्य कार्यपालक पदाधिकारी क संग बैठक मे उप मुख्यमंत्री सह नगर विकास विभाग क प्रभारी मंत्री सुशील कुमार मोदी स्पष्ट करि देलथि जे राज्य सरकार कोनो नगर निकाय क्षेत्र मे वर्तमान मे होल्डिंग टैक्स बढ़ेबाक अनुमति नहि देत। ओ कहला जे किछु नगर निकाय होल्डिंग टैक्स बढ़ेबा लेल राज्य सरकार स अनुमति मंगलक अछि। राज्य सरकार सम्यक विचार क बाद निर्णय करत मुदा तत्काल टैक्स बढ़ेबाक अनुमति नहि देत। ओ कहला जे सरकारी निर्देश क उल्लंघन करैत नगर निकाय मे एखनो तरकारी वाला, खोमचा वाला, ठेला वाला आदि क संग बंदोबस्ती क कार्रवाई हेबाक शिकायत भेटि रहल अछि। उप मुख्यमंत्री कार्यपालक पदादधिकारी कए तत्काल प्रभाव स एहन बंदोबस्ती पर रोक लगेबाक निर्देश देलथि।


text:
कीर्ति नारायण झा।
“स्वतंत्रता संग्राम में मिथिलाक भूमिका” “मिथिलाक घर सँ उठय आबाज। देश में बनय अप्पन सरकार।। सूखाएल रोटी भले खायब। अंगरेजबा के सभ सँ पहिले भगाएब।।”
समस्त मिथिला में स्वाधीनता केर बिगुल बाजल छल। सभक मुँह सँ एकहि टा शब्द गुंजि रहल छल जे ”गणेश भैया लड़ल छलाह अंगरेज सँ. नान्हिएटा मे गोरका सभ कें पानि पिया देने छलाह ओ. पूरा मधुबनी मे हुनक नाम चलैत छलनि. कहियो काल क’ ललका टोपीबला सिपाही अपनो गाम दिस अबैक. खोज-पुछारि क’ आपस चल जाइक. गणेश बाबू पर मोकदमा सेहो चलओने रहैक सरकार. एतबे नै, गोली हुनका छूबि क’ निकलि गेल रहैक एकबेर. जान ओ उसरगिए रखने छलाह,
जिनगी भरि ओ खुदीराम बोस जकाँ गोलगला सिया क’ पहिरैत छलाह, हुनका सं गप्प क’ लागि उठैत छल जे ई बहुत लग सँ गुलामीक आगि आ अजादीक इजोत तपने छैथि।
मधुबनीक वाट्सन स्कूल मे क्रांतिकारी गतिविधिक चलते हुनका मैट्रिकक शिक्षा लेल कलकत्ता जाए पड़लनि. कलकत्ता हुनका आओर पकिया क्रांतिकारी बना देने छलनि. कलकत्ता आबि ओ अनेक क्रांतिकारी लोकनिक संपर्क मे आबि गेलाह आ सशस्त्र क्रांतिकारी बनि गेलाह.।
देश भरि मे अंगरेजी सरकारक विरोधक स्वर गुंजय लागल छलैक. मैट्रिक पास क’ गणेश बाबू पुनः मधुबनी आबि गेलाह आ पूर्णकालिक स्वतन्त्रता सैनिक बनि गेलाह. छोट-छोट उमेरक बच्चा सबहक एक दल कें ल’ काज शुरू क’ देलनि जे ‘बाल सेना’ कहबैत छल.
1857 केर पहिल विद्रोह सं मधुबनीक आंदोलनी लोकनि स्वतंत्रता संग्राम मे उल्लेखनीय भूमिका निमाहलनि अछि.
1917 मे गाँधीजीक चंपारण सत्याग्रह मे मधुबनीक लौकहावासी बौएलाल दास ओ शिबोधन दास सक्रिय रूप सं भाग लेलनि. गांधीजीक डांडी मार्च मे कुशेश्वर स्थान केर बेढ गामक बिहार सँ एकमात्र गिरधारी चौधरी भाग लेने छलाह.
एही सभक गहींर प्रभाव गणेश चन्द्र झा पर पड़ल छलनि. 1930 केर नमक सत्याग्रह मे नमक क़ानून कें तोडैत एसडीओ कार्यालय कें समक्ष सर्वप्रथम गिरफ्तारी देने छलाह।
गणेश बाबू अगस्त क्रांतिक नायक छलाह. ई क्रांति मिथिला कें हलचल सं भरि देने छल. मिथिलाक 128 क्रांतिकारी शहादति देने छलाह, जाहि मे मधुबनीक कुल 19 आंदोलनी अपन आहुति देलनि. 10 गोटे कें फांसी सुनाओल गेल छलनि, जाहि मे सं 2टा सपूत फांसी चढलाह।
मधुबनी मे अगस्त क्रांति केर नेतृत्व गणेश चन्द्र झा क’ रहल छलाह. सूरज नारायण सिंह कें गिरफ्तार क’ दड़िभंगा पठा देल गेलैक. गांधीजी बंबइ मे ‘अंगरेज भारत छोड़ो’ आ ‘करो या मरो’ केर नारा देलनि. समूचा देश मे आंदोलनी सभ पर एकर व्यापक प्रभाव भेल. नेता सभ कें जेल मे बंद क’ देल गेल. मधुबनी जेलक फाटक तोड़ि क’ कैदी सभ बाहर आबि गेल छल. लोक गाम-गाम मे गणेश बाबू, सूरज बाबू केर लोकप्रियताक गीत गाबए लागल छल
“चलल गणेश तिरंगा ल’क’, दहकैत सूरज तेज प्रताप।
अंगरेजक छक्का छुटै छै, हेतै भारत आब आजाद”।।
सूड़ी स्कूल ताहि दिन आंदोलनक केन्द्र बनल छल. गणेश बाबू अनेक युवा क्रांतिकारी तैयार केने छलाह. जाहि सं अंगरेजी शासन कें भारी ड’र छलैक. हिनका गिरफ्तार क’ मधुबनी जेल मे बन्न क’ देल गेलनि. गांधीजीक आह्वान पर 10 अगस्त 1942 कें 11 बजे दिन मे गणेश बाबू जेलक फाटक तोड़ि क’ 88 बंदीक संग मुक्त भ’ भूमिगत भ’ गेलाह. भूमिगत रहैत मधुबनी थाना आ कचहरी पर कब्जा क’ तिरंगा फहरएबाक योजना बनाओल गेल।
14 अगस्त 1942 कें लगभग 5 हजारक संख्या मे किसान, मजदूर, छात्र सूड़ी स्कूल सं झंडा नेने थाना आ कचहरी दिस नारा लगबैत चलि पड़ल. आगू-आगू तिरंगा नेने गणेश बाबू चलि रहल छलाह. बैद्यनाथ पंजियार, इन्द्रलाल मिश्र, महावीर कारक, अनन्त महथा, भगवती चौधरी, तेजनारायण झा, राजकुमार पूर्वे, चतुरानन मिश्र, रामसुदिष्ट भगत, रामेश्वर दास, लक्ष्मी नारायण साह, मार्कंडेय भगत, महादेव साह, कामेश्वर साह आदि अनेक आंदोलनी भीड़क संग छलाह.।
जुलूस जखन नीलम सिनेमा चौक लग पहुंचल कि गोली चलय लागल. गणेश ठाकुर आ अकलू महतो तत्क्षण शहीद भ’ गेलाह. गणेश बाबू पर बर्बर तरीका सं लाठी आ बन्नूकक कुन्दा सं प्रहार होमए लागल. भीड़ आओर बेसी उग्र भेल जा रहल छल. गणेश बाबू लहुलुहान भ’ अचेत खसि पड़लाह. सिपाही हुनका घिसियबैत थाना अनलक. दारोगा राजबली ठाकुर निर्ममता पूर्वक हुनका पर बूट सं प्रहार करैत रहल।
स्वाधीनता दिवसक अवसर पर हमरा लोकनि मिथिलाक एहन सपूत जे मातृभूमिक सेवा मे जीवन भरि लागल रहलाह, नमन करैत छी!


text:
स्वाध्याय
– प्रवीण नारायण चौधरी
रामचरितमानस मोती
शिव-पार्वती संवाद
चर्चा चलि रहल छल शिव-पार्वती विवाह उपरान्त कैलाश पहुँचबाक आ एकटा अति विशिष्ट बरगद केर गाछ केर नीचाँ शिवजीक आगमन हेबाक। एकर बाद –
१. शिवजीक स्वरूप केर वर्णनः हुनकर माथपर जटाक मुकुट आ गंगाजी शोभायमान रहथि। कमल समान पैघ-पैघ आँखि छलन्हि। नील कंठ सहित शिव सुन्दरताक भंडार रहथि। हुनक मस्तक पर द्वितीया के चन्द्रमा शोभित छल। कामदेव केर शत्रु शिवजी ओतय बैसल एना शोभित भ’ रहल छलाह जेना शांतरस स्वयं शरीर धारण कएने बैसल हो। बढियाँ मौका पाबि शिवपत्नी माता पार्वतीजी हुनका लग अयलीह। अपन प्रिय पत्नी केँ शिवजी खूब आदर-सत्कार कयलनि आर अपन बाम भाग मे बैसय लेल आसन देलनि। पार्वतीजी प्रसन्न भ’ कय शिवजी लग बैसि रहलीह। हुनका पैछला जन्म केर कथाक स्मरण आबि गेलनि। स्वामीक हृदय मे अपना उपर पहिनेक अपेक्षा अधिक प्रेम बुझि पार्वतीजी हँसिकय प्रिय वचन बजलीह। याज्ञवल्क्यजी कहैत छथि – जे कथा सभक हित करयवला अछि, वैह पार्वतीजी पुछय चाहि रहल छथि। पार्वतीजी पुछलखिन, “हे संसार के स्वामी! हे हमर नाथ! हे त्रिपुरासुर केर वध करनिहार! अपनेक महिमा तीनू लोक मे विख्यात अछि। चर, अचर, नाग, मनुष्य और देवता सब अहाँक चरणकमल केर सेवा करैत अछि। हे प्रभो! अहाँ समर्थ, सर्वज्ञ और कल्याणस्वरूप छी। सब कला और गुण केर निधान छी और योग, ज्ञान तथा वैराग्य के भंडार छी। अहाँक नाम शरणागतक लेल कल्पवृक्ष अछि। हे सुख के राशि ! यदि अहाँ हमरा उपर प्रसन्न छी और सचमुच हमरा अपन दासी मानैत छी, त हे प्रभो! अहाँ श्री रघुनाथजी की नाना प्रकारक कथा कहिकय हमर अज्ञानता केँ दूर करू। जेकर घर कल्पवृक्ष केर नीचा हो, ओ भला दरिद्रता सँ उत्पन्न दुःख केँ कियैक सहत? हे शशिभूषण! हे नाथ! हृदय मे एना विचार कय हमर बुद्धि केर भारी भ्रम केँ दूर करू। हे प्रभो! जे परमार्थतत्व (ब्रह्म) केर ज्ञाता और वक्ता मुनि छथि, ओ श्री रामचन्द्रजी केँ अनादि ब्रह्म कहैत छथि और शेष, सरस्वती, वेद और पुराण सब कियो श्री रघुनाथजी केर गुण गबैत छथि। और हे कामदेव केर शत्रु! अपने सेहो दिन-राति आदरपूर्वक राम-राम जपल करैत छी – ई राम वैह अयोध्याक राजाक पुत्र छथि? या अजन्मा, निर्गुण और अगोचर कियो आर राम छथि? जँ ओ राजपुत्र छथि त ब्रह्म केना? और यदि ब्रह्म छथि त स्त्रीक विरह मे हुनकर मति बावली कोना भ’ गेलनि? एम्हर हुनकर एहेन देखिकय आर ओम्हर हुनकर महिमा सुनिकय हमर बुद्धि एकदम चकरा रहल अछि। यदि इच्छारहित, व्यापक, समर्थ ब्रह्म कियो आर छथि त हे नाथ! हमरा ओ सब बुझाकय कहू। हमरा नादान बुझि मोन मे क्रोन नहि आनू। जाहि सँ हमर मोह दूर हुए, वैह करू। हम पिछला जन्म मे वन मे श्री रामचन्द्रजीक प्रभुता देखने रही, लेकिन बहुत भयभीत भ’ जेबाक हम ओ बात अहाँ केँ नहि सुनेलहुँ। तैयो हमर मलिन मोन केँ ई बोध नहि भेल। ओकर फल सेहो हम नीक जेकाँ पाबि गेलहुँ। एखनहुँ हमर मोन मे किछु सन्देह अछि। अहाँ कृपा करू, हम हाथ जोड़िकय विनती करैत छी। हे प्रभो! अपने ताहि समय हमरा बहुतो प्रकार सँ बुझेने रही, तैयो हमर सन्देह नहि गेल। हे नाथ! ई सोचिकय हमरा पर क्रोन नहि करू। हमरा आब पहिने जेकाँ मोह नहि अछि, आब त हमर मोन मे रामकथा सुनबाक रुचि जागि गेल अछि। हे शेषनाग केँ अलंकार रूप मे धारण करनिहार देवता सभक नाथ! अपने श्री रामचन्द्रजी के गुण केर पवित्र कथा कहू।हम पृथ्वी पर माथ टेकिकय अपनेक चरणक वन्दना करैत छी आर हाथ जोड़िकय विनती करैत छी। अहाँ वेदक सिद्धान्त केँ निचोड़िकय श्री रघुनाथजी केर निर्मल यश वर्णन करू। यद्यपि स्त्री होयबाक कारण हम ओ सब सुनबाक अधिकारिणी नहि छी, तैयो हम मन, वचन और कर्म सँ अपनेक दासी छी। संत लोक जतय आर्त अधिकारी पबैत छथि, ओतय गूढ़ तत्त्व सेहो ओकरा सँ नहि नुकबैत छथि। हे देवता लोकनिक स्वामी! हम अत्यन्त आर्तभाव (दीनता) सँ पुछैत छी, अपने हमरा पर दया कयकेँ श्री रघुनाथजीक कथा कहू। पहिने त ओ कारण विचारिकय बताउ जाहि सँ निर्गुण ब्रह्म सगुण रूप धारण करैत छथि। फेर हे प्रभु! श्री रामचन्द्रजीक अवतार (जन्म) केर कथा कहू तथा हुनक उदार बाल चरित्र कहू। फेर जाहि प्रकार ओ श्री जानकीजी सँ विवाह कयलनि, ओहो कथा कहू आर फेर ई बताउ जे ओ जे राज्य छोड़लनि से कोन दोष सँ। हे नाथ! फेर ओ वन मे रहिकय जे अपार चरित्र कयलनि तथा जाहि तरहें रावण केँ मारलनि, से कहू। हे सुखस्वरूप शंकर! फेर अहाँ ओ सब लीला के बारे मे कहू जे ओ राज्य (सिंहासन) पर बैसिकय कएने रहथि। हे कृपाधाम! फेर ओ अद्भुत चरित्र कहू जे श्री रामचन्द्रजी कयलनि – ओ रघुकुल शिरोमणि प्रजा सहित कोन प्रकारे अपन धाम केँ गेलाह? हे प्रभु! फेर अपने ओ तत्त्व केँ बुझाकय कहू जेकर अनुभूति मे ज्ञानी मुनिगण सदा मग्न रहैत छथि आर फेर भक्ति, ज्ञान, विज्ञान और वैराग्य केर विभाग सहित वर्णन करू। एकर अलावे श्री रामचन्द्रजी के औरो जे विभिन्न रहस्य (छिपल भाव अथवा चरित्र) सब अछि, सेहो कहू। हे नाथ! अपनेक ज्ञान अत्यन्त निर्मल अछि। हे प्रभो! जे बात हम नहियो पुछि पेलहुँ, हे दयालु! ओहो सब अपने नहि नुकायब। वेद अपने केँ तीनू लोकक गुरु कहलक अछि। दोसर पामर जीव एहि रहस्य केँ कि जानय गेल!
२. पार्वतीजीक सहज सुन्दर और छलरहित (सरल) प्रश्न सुनिकय शिवजी केँ बहुत नीक लगलन्हि। श्री महादेवजीक हृदय मे सारा रामचरित्र आबि गेलनि। प्रेम सँ हुनकर शरीर पुलकित भ’ गेलनि आर नेत्र मे जल भरि गेलनि। श्री रघुनाथजीक रूप हुनकर हृदय मे आबि गेलनि जाहि सँ स्वयं परमानन्दस्वरूप शिवजी सेहो अपार सुख पेलनि। शिवजी दू घड़ी धरि ध्यान केर रस (आनंद) मे डूबल रहला, फेर ओ मोन केँ बाहर खींचलनि आर तखन ओ प्रसन्न भ’ कय श्री रघुनाथजीक चरित्र वर्णन करय लगलाह।
३. जिनका बिना चिन्हने झूठ सेहो सत्य बुझना जाइछ, जेना बिना चिन्हने रस्सी मे साँप के भ्रम भ’ जाइत अछि आर जेकरा जानि लेला पर संसारक ओहिना लोप भ’ जाइत अछि जेना गागि गेलापर सपनाक भ्रम भंग भ’ जाइत अछि, हम वैह श्री रामचन्द्रजीक बाल रूप केर वंदना करैत छी, जिनकर नाम जपला सँ सब सिद्धि सहजहि प्राप्त भ’ जाइत अछि। मंगल केर धाम, अमंगल केर हरयवला और श्री दशरथजी के आँगन मे खेलायवला (बालरूप) श्री रामचन्द्रजी हमरा पर कृपा करथि।
४. त्रिपुरासुर केँ वध करयवला शिवजी श्री रामचन्द्रजी केँ प्रणाम कयकेँ आनंद मे भरिकय अमृत समान वाणी बजलाह – हे गिरिराजकुमारी पार्वती! अहाँ धन्य छी! धन्य छी!! अहाँ समान कियो उपकारी नहि अछि जे अहाँ श्री रघुनाथजीक कथाक प्रसंग पुछलहुँ अछि। जे कथा समस्त लोक लेल जगत केँ पवित्र करयवाली गंगाजीक समान अछि। अहाँ जगत केर कल्याणहि लेल प्रश्न पुछलहुँ अछि। अहाँ श्री रघुनाथजीक चरण मे प्रेम राखयवाली छी। हे पार्वती! हमरा विचार मे त श्री रामजीक कृपा सँ अहाँक दिमाग मे स्वप्नहुँ मे शोक, मोह, संदेह और भ्रम किछुओ नहि अछि। तैयो अहाँ एहि लेल वैह (पुरान) शंका प्रकट कयलहुँ जे एहि प्रसंग केँ कहला-सुनला सँ सभक कल्याण होयत।
५. जे अपना कान सँ भगवानक कथा नहि सुनलक ओकर कानक छिद्र साँप केर बिल के समान अछि। जे अपन नेत्र सँ संतों केर दर्शन नहि कयलक ओकर नेत्र मोर केर पाँखि मे देखायवला नकली आँखि केर गिनती मे अछि। ओ माथ कड़ू तुम्बीक समान अछि जे श्री हरि और गुरु केर चरणतल पर नहि झुकैत अछि। जे भगवानक भक्ति केँ अपन हृदय मे स्थान नहि देलक, ओ जीव जीते-जी मुर्दाक समान अछि। जे जिह्वा श्री रामचन्द्रजीक गुणक गान नहि करैछ, ओ बेंग केर जिह्वा समान अछि। ओ हृदय वज्र के समान कड़ा और निष्ठुर अछि, जे भगवान केर चरित्र सुनिकर हर्षित नहि होइत अछि। हे पार्वती! श्री रामचन्द्रजीक लीला सुनू, ई देवता लोकनिक कल्याण करयवला आर दैत्य सब केँ विशेष रूप सँ मोहित करयवला अछि।
६. श्री रामचन्द्रजीक कथा कामधेनु समान सेवा करय सँ सब सुख दयवला अछि आर सत्पुरुष लोकनिक समाजे समस्त देवता सभक लोक थिक से बुझिकय ई के नहि सुनत। श्री रामचन्द्रजीक कथा हाथक सुंदर ताली थिक, जे संदेहरूपी चिड़ैइ केँ उड़ा दैत अछि। फेर रामकथा कलियुग रूपी वृक्ष केँ काटय लेल कुरहरि थिक। हे गिरिराजकुमारी! अहाँ ई आदरपूर्वक सुनू।
७. वेद द्वारा श्री रामचन्द्रजीक सुन्दर नाम, गुण, चरित्र, जन्म और कर्म सबटा अनगिनत कहल गेल अछि। जाहि तरहें भगवान श्री रामचन्द्रजी अनन्त छथि, तहिना हुनकर कथा, कीर्ति और गुण सेहो अनन्त छन्हि। तैयो अहाँक अत्यन्त प्रीति देखिकय, जे किछु हम सुनने छी आर जेहेन हमर बुद्धि अछि, ताहि अनुसार हम कहब। हे पार्वती! अहाँक प्रश्न स्वाभाविके सुन्दर, सुखदायक और संतसम्मत अछि और हमरा त बहुते नीक लागल। लेकिन हे पार्वती! एक बात हमरा नीक नहि लागल, यद्यपि ओ अहाँ मोह केर वश भ’ कय कहलहुँ अछि जे कि ओ राम कियो आर छथि जिनका वेद गबैत अछि आर मुनिजन जिनकर ध्यान धरैत छथि।
८. जे मोह रूपी पिशाच द्वारा ग्रस्त अछि, पाखण्डी अछि, भगवान केर चरण सँ विमुख अछि आर जे झूठ-सच किछुओ नहि जनैत अछि, एहेन अधम मनुष्य एहि तरहक बात कहैत-सुनैत अछि।
९. जे अज्ञानी, मूर्ख, अंधा और भाग्यहीन अछि आर जेकर मन रूपी दर्पण पर विषय रूपी गन्दगी जमल छैक, जे व्यभिचारी, छली और बड़ा कुटिल अछि आर जे कहियो सपनहुँ मे संत समाजक दर्शन नहि कयलक, आर जेकरा अपन लाभ-हानि नहि सुझाइत छैक, वैह एहेन वेदविरोधी बात कहल करैत अछि।
१०. जेकर हृदयरूपी दर्पण गन्दा छैक आर जे नेत्र सँ हीन अछि, ओ बेचारा श्री रामचन्द्रजीक रूप केना देखत!
११. जेकरा निर्गुण-सगुण केर कनिको विवेक नहि छैक, जे विभिन्न मनगढ़ंत बात बकबक करैत अछि, जे श्री हरि केर मायाक वश मे भ’ कय जगत मे (जन्म-मृत्यु के चक्र मे) भ्रमैत फिरैत अछि, ओकरा लेल किछुओ कहि देनाय असंभव नहि छैक।
१२. जेकरा वायुक रोग (सन्निपात, उन्माद आदि) भ’ गेल होइ, जे भूत केर वश भ’ गेल अछि आर जे नशा मे चूर अछि, एहेन लोक विचारिकय नहि बजैत अछि।
१३. जे महामोहरूपी मदिरा पीने हो, ओकर कहल बात पर कान नहि देबाक चाही।
१४. अपन हृदय मे एना विचार करैत संदेह छोड़ि दिअ आर श्री रामचन्द्रजीक चरण केँ भजू। हे पार्वती! भ्रम रूपी अंधकार केँ नाश करबाक लेल सूर्य केर किरण के समान हमर वचन केँ सुनू!
१५. सगुण और निर्गुण मे किछुओ अन्तर नहि छैक। मुनि, पुराण, पण्डित और वेद सब यैह कहैत अछि। जे निर्गुण, अरूप (निराकार), अलख (अव्यक्त) और अजन्मा छथि, वैह भक्त लोकनिक प्रेमवश सगुण भ’ जाइत छथि। जे निर्गुण छथि वैह सगुण केना छथि? जेना जल और ओला मे भेद नहि। (दुनू जले थिक, तहिना निर्गुण और सगुण एक्के थिक।)
१६. जिनक नाम भ्रम रूपी अंधकार केँ मेटेबाक लेल सूर्य थिक, हुनका लेल मोह केर प्रसंग सेहो केना कहल जा सकैत छैक? श्री रामचन्द्रजी सच्चिदानन्दस्वरूप सूर्य छथि। ओतय मोह रूपी रात्रि केर लवलेश तक नहि अछि। ओ स्वभावहि सँ प्रकाश रूप और (षडैश्वर्ययुक्त) भगवान थिकाह। ओतय त विज्ञान रूपी प्रातःकाल सेहो नहि होइत छैक, अर्थात् अज्ञानरूपी रात्रि जखन हुए तखन न विज्ञानरूपी प्रातःकाल होयत, भगवान् त नित्य ज्ञान स्वरूप छथि।)
१७. हर्ष, शोक, ज्ञान, अज्ञान, अहंता और अभिमान – ई सब जीव केर धर्म थिक। श्री रामचन्द्रजी तँ व्यापक ब्रह्म, परमानन्दस्वरूप, परात्पर प्रभु और पुराण पुरुष छथि। ई बात केँ सम्पूर्ण संसार जनैत अछि।
१८. जे (पुराण) पुरुष प्रसिद्ध छथि, प्रकाश केर भंडार छथि, सब रूप मे प्रकट छथि, जीव, माया और जगत सभक स्वामी छथि, वैह रघुकुल मणि श्री रामचन्द्रजी हमर स्वामी थिकाह – एतेक कहिकय शिवजी हुनका मस्तक नमेलनि।
१९. अज्ञानी मनुष्य अपन भ्रम केँ त बुझैत नहि अछि ओ मूर्ख प्रभु श्री रामचन्द्रजी पर तेकर आरोप करैत अछि, जेना आकाश मे बादलक परदा देखिकय कुविचारी (अज्ञानी) लोक कहैत अछि जे बादल सूर्य केँ झाँपि देलक।
२०. जे मनुष्य आँखि मे आँगुर लगाकय देखैत अछि ओकरा लेल त दू टा चन्द्रमा प्रकट छथि। हे पार्वती! श्री रामचन्द्रजीक विषय मे एहि तरहक मोह केर कल्पना करब ओहिना अछि जेना आकाश मे अंधकार, धुआँ आर धूरा केर सोहाओन भेनाय। (आकाश जेना निर्मल और निर्लेप अछि, ओकरा कियो मलिन या स्पर्श नहि कय सकैछ, ठीक तहिना भगवान श्री रामचन्द्रजी नित्य निर्मल और निर्लेप छथि।)
२१. विषय, इन्द्रिय, इन्द्रिय केर देवता और जीवात्मा – ई सब एक-दोसराक सहायता चेतन बनैत अछि। (अर्थात विषय केर प्रकाश इन्द्रिय सँ, इन्द्रिय केर इन्द्रियक देवता सबसँ आर इन्द्रिय देवता सभक चेतन जीवात्मा सँ प्रकाश होइत अछि।) एहि सभक जे परम प्रकाशक छथि (अर्थात जाहि सँ एहि सब केँ प्रकाश भेटैत छैक), ओ अनादि ब्रह्म अयोध्या नरेश श्री रामचन्द्रजी छथि।
२२. ई जगत प्रकाश्य अछि और श्री रामचन्द्रजी एकर प्रकाशक छथि। ओ मायाक स्वामी और ज्ञान तथा गुण केर धाम छथि। जेकर सत्ता सँ, मोह केर सहायता पाबिकय जड़ माया सेहो सत्य जेकाँ भासित होइत अछि। जेना सीप मे चाँदी केर और सूर्य केर किरण मे पानि केर (बिना भेनहियो) आभास (प्रतीति) भेल करैत अछि। जखन कि ई प्रतीति तीनू काल मे झूठ अछि, तथापि एहि भ्रम केँ कियो नहि हंटा सकैत अछि।
२३. एहि तरहें ई संसार भगवानक आश्रित रहैत अछि। हलांकि ई असत्य अछि, तैयो दुःख तऽ दिते टा अछि, जेना सपना मे कियो सिर काटि लियए त जगलो पर ओ दुःख दूर नहि होइत छैक।
२४. हे पार्वती! जिनकर कृपा सँ एहि तरहक भ्रम मेटा जाइत अछि, से कृपालु श्री रघुनाथजी छथि। जिनकर आदि और अंत कियो नहि जानि सकल। वेद अपन बुद्धि सँ अनुमान कय केँ एहि तरहें (निम्न लेख मुताबिक) गायन कयलक अछि –
बिनु पद चलइ सुनइ बिनु काना। कर बिनु करम करइ बिधि नाना॥
आनन रहित सकल रस भोगी। बिनु बानी बकता बड़ जोगी॥३॥
ओ (ब्रह्म) बिना पैरहि केँ चलैत छथि, बिना कानहि केँ सुनैत छथि, बिना हाथहि केँ नाना प्रकार केर काज करैत छथि, बिना मुँहहि (जीहहि) के समस्त (छहो) रस केर आनंद लैत छथि आर बिना वाणी के बहुत योग्य वक्ता छथि।
तन बिनु परस नयन बिनु देखा। ग्रहइ घ्रान बिनु बास असेषा॥
असि सब भाँति अलौकिक करनी। महिमा जासु जाइ नहिं बरनी॥४॥
ओ बिना शरीर (त्वचा) केर स्पर्श करैत छथि, बिना आँखि के देखैत छथि आर बिना नाक के सब गंध केँ ग्रहण (सूँघि लैत) छथि। ओहि ब्रह्म केर करनी सब तरहें एहेन अलौकिक अछि जे एकर महिमा कहल नहि जा सकैत अछि।
२५. जिनका वेद और पंडित एहि तरहें वर्णन करैत छथि आर मुनि जिनकर ध्यान धरैत छथि, वैह दशरथनंदन, भक्त केर हितकारी, अयोध्याक स्वामी भगवान श्री रामचन्द्रजी छथि।
२६. हे पार्वती! जिनकर नाम के बल सँ काशी मे मरैतो प्राणी केँ देखिकय हम ओकरा (राम मंत्र दयकय) शोकरहित कय दैत छी (मुक्त कय दैत छी), वैह हमर प्रभु रघुश्रेष्ठ श्री रामचन्द्रजी जड़-चेतन केर स्वामी और सभक हृदय केर भीतर केँ जननिहार छथि।
२७. विवश भ’ कय (बिना इच्छा के) सेहो जिनकर लेला सँ मनुष्यों केर अनेक जन्म मे कयल गेल पाप जरि जाइत अछि, फेर जे मनुष्य आदरपूर्वक हुनकर स्मरण करैत अछि से त संसार रूपी (दुस्तर) समुद्र केँ गाय केर खुर सँ बनल खधहा (गड्ढा) के समान (अर्थात बिना कोनो परिश्रम के) पार कय जाइत अछि।
२८. हे पार्वती! वैह परमात्मा श्री रामचन्द्रजी छथि। हुनका मे भ्रम (देखय मे अबैत) अछि, अहाँक एना कहनाय अत्यन्त अनुचित अछि। एहि तरहक सन्देह मोन मे अनिते देरी मनुष्य केर ज्ञान, वैराग्य आदि सारा सद्गुण नष्ट भ’ जाइत छैक।
२९. शिवजीक भ्रमनाशक वचन केँ सुनिकय पार्वतीजी केर सब कुतर्कक रचना मेटा गेलनि। श्री रघुनाथजी केर चरण मे हुनकर प्रेम और विश्वास भ’ गेलनि आर कठिन असम्भावना (जेकर होयब सम्भव नहि, एहेन मिथ्या कल्पना) भागि गेलनि। बेर-बेर स्वामी (शिवजी)क चरणकमल केँ पकड़िकय और अपन कमल समान हाथ केँ जोड़िकय पार्वतीजी मानू प्रेमरस मे सराबोर सुन्दर वचन बजलीह – अपनेक चन्द्रमाक किरणक समान शीतल वाणी सुनिकय हमर अज्ञान रूपी शरद-ऋतु केर रौउदक भारी ताप मेटा गेल। हे कृपालु! अपने हमर सारा सन्देह केँ हरि लेलहुँ, आब श्री रामचन्द्रजीक यथार्थ स्वरूप हमरा बुझय मे आबि गेल। हे नाथ! अहाँक कृपा सँ आब हमर विषाद चलि गेल आर अहाँक चरणक अनुग्रह सँ हम सुखी भ’ गेलहुँ। हालांकि हम स्त्री होयबाक कारण स्वभावहि सँ मूर्ख आर ज्ञानहीन छी, तैयो आब अहाँ हमरा अपन दासी जानिकय, हे प्रभो! जँ अहाँ हमरा पर प्रसन्न छी त जे बात हम पहिने अहाँ सँ पुछने रही सेहो कहू। ई सत्य छैक जे श्री रामचन्द्र जी ब्रह्म थिकाह, चिन्मय (ज्ञानस्वरूप) छथि, अविनाशी छथि, सबसँ रहित और सबके हृदय रूपी नगरी मे निवास करनिहार छथि, तखन हे नाथ! ओ मनुष्य केर शरीर कोन कारण सँ धारण कयलनि? हे धर्म केर ध्वजा धारण करनिहार प्रभो! ई हमरा बुझाकय कहू।
३०. पार्वतीक अत्यन्त नम्र वचन सुनिकय और श्री रामचन्द्रजी केर कथा मे हुनकर विशुद्ध प्रेम देखिकय कामदेव केर शत्रु, स्वाभाविकहि सुजान, कृपा निधान शिवजी मन मे बहुत हर्षित भेलाह और बहुतो प्रकार से पार्वतीक बड़ाई कयकेँ फेर बजलाह –
क्रमशः….
हरिः हरः!!


text:
खगडिय़ा से ममता शंकर
बुधदिन, 12 मई, फरकिया क इतिहास मे अंकित भ गेल। राजा टोडरमल क एहि फरकिया मे आइ 21वीं सदी क कुबेर अर्थात बिल गेट्स पधारलथि अछि। खैर, करेह-कोसी क बीच मे अवस्थित कचना बहियार मे बनल हेलीपैड पर 10.05 मे बिल गेट्स क हैलीकाप्टर उतरल आ हैलीकाप्टर स उतरि बिल गेट्स अपन सहयोगी संग आगू बढ़लाह। जतय हुनकर स्वागत-सुरक्षा मे खगडिय़ा डीएम-अभय कुमार सिंह आ एसपी सुधांशु कुमार ठार छथि। बिल गेट्स दूनू स दू शब्द गप करि सीधा एकटा ‘झोपड़ीÓ मे आबिकए डेरा जमा लैत छथि। इ डेरा अलौली, उत्तरबाड़ी टोला क किसान राम उदगार यादव क अछि। राम उदगार बिल गेट्स कए देखिकए अंचभित छथि। हुनका इ पता नहि अछि जे बिल गेट्स के छथि आ किया एलथि अछि। मुदा, देशी आ विदेशी साहब क फरकिया मे आगमन स ओ एतबा बुझि गेलथि अछि जे हुनकर मड़ैया मे आयल व्यक्ति साधारण नहि छथि। बिल गेट्स राम उदगार क टूटल चौकी पर बैसबा मे कोनो संकोच नहि केलथि। हुनकर बगल मे खगडिय़ा डीएम सेहो बैसलाह। ओ एहि ठाम एकटा नीक दुभाषिया क भूमिका निभा रहल छलाह। बिल गेट्स राम उदगार स पूछैत छथि- केतबा जमीन अछि। राम उदगार- पांच बीघा। अगिला सवाल- अपने खेती करैत छी की। राम उदगार क जवाब हां मे होइत अछि। बिल गेट्स- एहिबेर फसल केहन भेल। राम- मकई क बाली मे दाना नहि आयल सरकार, सबकिछु नाश भ गेल। बिल गेट्स बाढ़-पानी क सेहो जानकारी लैत छथि। संगहि मवेशी क बारे मे पूछताछ करैत छथि। दुनिया क दोसर सबस पैघ उद्योगपति राम उदगार स पूछैत छथि एतबा स गुजारा भ जाइत अछि की। राम उदगार- कोनो तरह स गुजारा करि लैत छी सरकार। रामजी स गप क्रम मे कखनो बिल गेट्स क चेहरा पर हंसी छल, त कखनो चेहरा पर विस्मय क भाव छल। एकर बाद बिल गेट्स कोसी नदी क तट दिस बढ़ैत छथि। जतय नौका लाग अछि। ओ नाव पर सवार भ गुलरिया मुसहरी विदा भ जाइत छथि।
बिल गेट्स कए विदाई करबाक बाद राम उदगार अपन बच्चा कए नसीहत दैत अछि- देखब भैंसिया(भैंस) सूरजमुखी क खेत मे नहि जाए। फरकिया मे मकई क सूखल जंगल क बीच कतहू-कतहू सूरजमुखी क गाछ अछि। शायद, बिल गेट्स सेहो फरकिया मे सूरजमुखी साबित भ जाइथि। टोडरमल क फरकिया मे फिलहाल एकर चर्चा अछि। बाकी कोसी माइ जानथि।….
बिल गेट्स कोसी धार क सफर लगभग पंद्रह मिनट तक नौका स केलथि। इ हुनकर जिनगीक अनुपम अनुभव रहल। पतवार क सहारा स चलैत नौका पर सवार भ बिल गेट्स आनंद क अनुभव करि रहल छलाह। घाट क कछैर मे गुलरिया क ग्रामीण हुनकर भव्य स्वागत केलथि। फेर ओ सीधा गाम मे बनल सामुदायिक भवन मे चलि रहल स्वास्थ्य शिविर पहुंचलाह। ओहि ठाम आशा मुन्नी देवी, सेविका ममता देवी, साहायिका अनिता देवी, एएनएम किरण कुमारी आ बीएचएम राम नारायण चौधरी मौजूद छलथि। बिल गेट्स आशा मुन्नी देवी स गप शुरू केलथि, केतबा टका भेटैत अछि। मुन्नी- 2009 क बाद कोनो पैसा नहि भेटल अछि। बिल गेट्स एकर कारण पूछलथि। जिलाधिकारी अभय कुमार सिंह कहलथि जे फंड क अभाव। स्वास्थ्य केन्द्र पर डाक्टर क भूमिका मे बिल गेट्स फेर सवाल केलथि जे एएनएम क नियुक्ति के करैत अछि। उत्तर भेटल-जिला स्वास्थ्य समिति । बिल गेट्स आंगनबाड़ी क संबंध मे विस्तृत जानकारी लेलथि। हुनका जखन इ पता चलल जे एहि ठाम अधिकतर महिला क प्रसव घर पर होइत अछि त ओ हैरान भ गेलाह। हुनका कहल गेल जे जिला मुख्यालय या प्रखंड मुख्यालय मे स्थित अस्पताल तक पहुंचबा लेल दूटा नदी (करेह आ कोसी) पार करबाक मजबूरी अछि। एहि कारण लोक अस्पताल तक नहि जाइत छथि। लगभग डेढ़ घंटा तक पंचायत भवन मे सवाल- जवाब चलैत रहल। दवाई रखबाक तरीका पर ओ हैरानी जतेलाह। सरकारी पक्ष क जवाब सुनिकए संतुष्ट नहि भेलाह। जखन हुनका बाढि़ क दिन मे एहि ठामक लोककजिनगी क संदर्भ मे बताउल गेल, त हुनकर मुंह स अनायास निकलल- हाउ केन इट बी पासेबुल। गरीबीक नव रूप देखि दुखी आ अचंभित भाव लेने ओ सच्चाई कए तकबा लेल टाट स झांकैत गरीब क घर मे जा बैसलाह। सोमा हालत कए अपन नंगी आंखि स देखलाक बाद भाषाक मजबूरी खत्म भ गेल छल । ओ सोमा देवी स पूछलथि- कतेक संतान अछि। सोमा- सात टा। टीकाकरण क संदर्भ मे सवाल केलथि। फेर ओ साठ वर्षीय आशिक सदा क घर घुसलाह। सदा स हुनकर जमीन क ब्योरा, रोजगार क साधन स संबंधित सवाल पूछलथि। बिल गेट्स गरीब क घर मे बनल माटिक चूल्हा देखिकए हैरान छलाह। ओ पूछलथि जे कि भारत क अधिकांश घर मे एहने चूल्हा पर खैनाइ बनैत अछि। उत्तर भेटल जे गाम मे एकमात्र साधन एहने चूल्हा अछि। ढाई घंटा बिल गेट्स लेल कम भ गेल। मुदा समय निर्धारित छल ग्रामीण क हुजूम आ अधिकारीक फौज क बीच बिल गेट्स क काफिला कोसी नदी दिस बढ़ल। नौका विहार क आनंद लैत ओ अपन हेलीकाप्टर तक पहुंचलाह। 12.35 मे हुनकर हेलीकाप्टर बांका क लेल रवाना भ गेल। जाइत-जाइत ओ कहला- अहांक हालात क संबंध मे हम मुख्यमंत्री स गप करब।


text: पटना। बिहार मे अपराध नियंत्रण मे ‘अक्षम’ 56टा पुलिस अधिकारी कए फील्ड ड्यूटी स हटाकए अपराध अनुसंधान आ विशेष शाखा मे नियुक्ति करबाक कार्रवाई प्रारम्भ करि देल गेल अछि। राज्य क पुलिस महानिदेशक नीलमणि कहला जे एहि मे स 6टा पुलिस निरीक्षक आ 50टा पुलिस सहायक निरीक्षक छथि। एहि मे 50टा पुलिस सहायक निरीक्षक बतौर थानेदार कोनो न कोनो थाना मे तैनात छलाह। उल्लेखनीय अछि जे जुलाई क अंत मे मुख्यमंत्री नीतीश कुमार 72 घंटा क दौरान दू बेर पुलिस महानिदेशक कए बुजा कए राज्य मे अपराध नियंत्रण पर अंकुश लगेबा लेल निर्देश देने छलाह। एकर बाद पुलिस महानिदेशक सबटा क्षेत्रीय पुलिस उप महानिरीक्षक कए क्षेत्र मे पुलिस अधिकारी क कार्य क पुनर्मूल्यांकन करि रिपोर्ट पुलिस मुख्यालय कए देबा लेल निर्देश देने छलाह। रिपोर्ट भेटलाक बाद उक्त कार्रवाई कैल गेल। नीलमणि क अनुसार हटाउल गेल अधिकारी क अपराध अनुसंधान आ विशेष शाखा मे तैनाती कैल जाएत आओर एहि थाना सब मे नव अधिकारी कए तैनात कैल जाएत। एहि कार्रवाई बाद मानल जा रहल अछि जे अगस्त क अंत तक राज्य मे पुलिस उपाधीक्षक स्तर क अधिकारीक प्रदर्शन क मूल्यांकन सेहो कैल जाएत। उम्मीद कैल जा सकैत अछि जे एहि स अपराध भेला पर कार्रवाई क गति तेज होएत।


text:
लुधियाना स चंदन मिश्रा
पंजाब क औद्योगिक शहर लुधियाना मे तीन-चारि दिसंबर कए भेल बवाल कए लकए राज्य क दूनू प्रमुख पार्टी सियासत करि रहल अछि। अकाली दल भाजपा गठजोड़ प्रशासनिक कमी कए नुकेबा पर जांच कमेटी गठित केलक, त कांग्रेस सेहो आला नेता स सजल जांच कमेटी बना देलक। मुदा एहि दूनू जांच कमेटी पर प्रवासी मजदूर कए शायद भरोसा नहि आ ने भरोसा अछि प्रशासन पर। तखने त कांग्रेस क जांच कमेटी क दरबार मे एकोटा प्रवासी अपन फरियाद लकए नहि पहुंचल। इ प्रवासी क स्थानीय नेता पर अविश्वास अछि जे ओ एहन अदालत मे गुहार लगेबा लेल तैयार नहि अछि। कमेटी क नाकामी नुकेबा लेल कांग्रेसी नेता कहला जे शायद पीडि़त लोग सामने एबा स बचि रहल छथि। एहि लेल कमेटीक सदस्य आब लोकक दुहारि पर जा कए हुनकर दर्द सुनत, मुदा जखन जांच कमेटी ढंडारी पहुंच, तखनो ओकर सामने नाममात्र लोग आयल।
आब इ कमेटी क रिपोर्ट एबाक अछि, इ त एखन नहि कहि सकैत छी जे रिपोर्ट की आउत, मुदा एहि बीचजामिया मिलिया इस्लामिया के जामिया टीचर्स सॉलीडेटरी एसोसिएशन क स्कॉलर्स क एकटा टीम ढंडारी क इलाकाक दौरा करि एकटा रिपोर्ट तैयार केलक अछि। इ रिपोर्ट चंडीगढ़ मे सार्वजनिक भेल अछि। एहि टीम क रिपोर्ट मे इ गप कहल गेल अछि जे एहि घटनाक पाछु न केवल प्रशासनिक अमला, बल्कि आला अफसर क बयान तक हास्यास्पद आ गैर जिम्मेदाराना अछि। टीम क अगुवाई करि रहल तनवीर अफजल क मुताबिक ओ मजदूर क कईटा घर देखलाह। ईश्वर कांप्लेक्स, एहि मकान मे आगि लगा देल गेल छल। पुलिस अपन नाकामी नुकेबा लेल स्थानीय लोक कए मजदूर क खिलाफ भड़का देलक। एकटा स्थानीय अखबार मजदूर विरोधी समाचार प्रमुखता स छपलक। दिया। नतीजा इ भेल जे अपन ऊपर भेल अत्याचार क खिलाफ आवाज उठेनिहारमजदूर कए अपन पड़ोसीक हाथे जुल्म सहय पड़ल।
जामिया मिलिया क एहि टीम क रिपोर्ट मे पुलिस क एकटा आला अधिकारी इ बयान देने छथि जे मजदूर अपने अपन घर मे आगि लगा लेने छलाह। हालांकि लुधियाना क एसएसपी सुखचैन सिंह गिल एहि स इनकार करैत छथि। ओ कहैत छथि जे ईश्वर कांप्लेक्स मे आगि त लागल छल, मुदा आगि लगबाक कारण एखन स्पष्टï नहि भ सकल अछि। सवाल उठैत अछि जे आगि कए लगा देलक। मजदूर या फेर उपद्रवी। आखिर सरकार आ प्रशासन मामला कए दबेबा लेल एकटा पैघ अखबार मे लगातार प्रवासी मजदूर विरोधी खबरि किया छपबा रहल अछि।


text:
के' पतिआ लए जाएत रे
मोरा पिअतम पास
हिय नहि सहए असह दुख रे
भेल साओन मास
एकसरि भवन पिआ बिनु रे
मोहि रहल न जाए
सखि अनकर दुख दारुन रे
जग के' पतिआए
मोर मन हरि हरि लए गेल रे
अपनेहुं मने गेल
गोकुल तेजि मधुपुर बस रे
कत अपजस लेल
विद्यापति कवि गाओल रे
धनि धरु मन आस
आओत तोर मनभाओन रे
एहि कातिक मास
- - -
विद्यापति गीत: के' पतिआ लए जाएत रे - भावार्थ देखू
एहि गीतक माध्यम सं महाकवि विद्यापति राधा केर विरह वर्णन केलनि अछि. कृष्ण गोकुल सं मथुरा चलि गेल रहैत छथि. एहन समय मे राधा अपन हालचाल कृष्ण धरि पहुंचेबाक लेल कोनो समदिया कें तकैत रहैत छथि. गीत मे राधा कहैत छथि जे हमर चिट्ठी हमरा प्रियतम लग के' लए जाएत! एहि साओन मास हमर हिरदए कृष्ण वियोग नहि सहि सकत. प्रियतम बिना असगर एहि भवन मे हमरा रहल नहि जाएत.
राधा अपन सखी कें संबोधित करैत कहैत छथि जे अनकर दुख एहि दुनिया मे केओ नै पतियाइत अछि. प्रियतम हमर मोन हरण कइए लेलनि संगहि अपनो मोन लेने चलि गेलाह. राधा गोकुल छोड़ि मथुरा मे निवास करैत काल कृष्ण कें जे अपजस भ' रहल छनि, तकर चिंता सेहो करैत छथि. कवि विद्यापति जे कि एतय सखी रूप मे छथि राधा कें भरोस देइत छथि जे प्रियतम एही कातिक मास मे अओताह!
- - -
रजनी पल्लवी केर स्वर मे सुनू - के' पतिआ लए जाएत रे


text:
भागलपुर। 23 जनवरी। सृजन घोटाला मामला मे सीबीआई भागलपुर जिलाक नजारत शाखाक नाजिर अमरेंद्र यादव के गिरफ्तार केना अछि। दू दिनक पूछताछक बाद सीबीआई हुनका गिरफ्तार करी कोर्ट मे पेश केलक, जता सँ हुनका तीन दिनक पुलिस रिमांड पर भेजल गेल अछि।
सृजन घोटालाक आरोपित अमरेंद्र यादवे एहि मामला मे पहिल प्राथमिकी दर्ज करबैत आरोप लगेने छल कि शहरी विकास विभाग केँ 12 करोड़ टाका सृजन केँ खाता मे अवैध तरिका सँ राखल गेल अछि। बताओल जायत अछि कि प्राथमिकी दर्ज करेबाक बाद अमरेंद्र अवकाश पर चल गेला आओर विभाग आ सीबीआई सँ तलब होयबाक बावजूद लगातार फरार रहला। मानल जे रहल अछि कि एहि गिरफ्तारीक बाद एहि मामला मे कैको बड़का खुलासा होयत। फिलहाल मीडिया केँ एहि जांच सँ दूर राखल जे रहल अछि।
गौरतलब अछि कि सृजन घोटाला मामला मे एखन धरी 18 लोगक गिरफ्तारी भ' चुकल अछि। गिरफ्तार कायल गेल आरोपी सभक बैंक खाता सँ लेन-देन पर रोक लगा देल गेल अछि। भागलपुर मे एहि घोटालाक खुलासा केँ बाद एहि घोटालाक तार कैको राज्य सँ जुड़ि चुकल अछि।